c: application/epub+zip

text:
Contenido
© 2014 Watch Tower Bible and Tract Society of Pennsylvania
E Papel di Hende Muher den e Proposito di Jehova
PAGINA 6 • CANTICA: 86, 104
Uza e Palabra di Dios—E Ta Bibo!
PAGINA 11 • CANTICA: 114, 101
PAGINA 16 • CANTICA: 51, 91
Obedece e Bos di Jehova Unda cu Bo Ta
PAGINA 21 • CANTICA: 26, 89
▪ E Papel di Hende Muher den e Proposito di Jehova
E articulo aki ta mustra ki efecto e rebeldia cu a tuma luga den Hofi di Eden tabatin riba tanto hende homber como hende muher. Ademas, e ta trata ehempel di algun hende muher di pasado cu a keda fiel na Dios. E articulo ta papia tambe di e papel cu ruman muhernan ta hunga awe den e proposito di Dios.
▪ Uza e Palabra di Dios—E Ta Bibo!
Tur publicador di Reino kier ta exitoso den e trabou di predica. Pesey, e articulo aki ta duna algun sugerencia practico pa yuda nos uza e Palabra di Dios y nos tratadonan den sirbishi pa cuminsa combersacion y alcansa curason di e personanan.
▪ Con Jehova Ta Hala Cerca Nos?
Nos tur mester haci esfuerso pa nos tin un bon relacion cu nos Creador. Jehova a tuma iniciativa pa hala nos cerca dje. E articulo aki ta mustra bon cla con Jehova ta haci esey mediante su Palabra y e rescate.
▪ Obedece e Bos di Jehova Unda cu Bo Ta
Pa nos por cana den e berdad, nos mester scucha Jehova. Con nos por obedece Jehova a pesar di Satanas su trampanan y nos deseonan pecaminoso cu por stroba nos di haci esey? E articulo aki lo yuda nos mira tambe e importancia di tin bon comunicacion cu e Dios berdadero.
3 Bo Ta Ricibiendo “Cuminda na e Debido Tempo”?
26 ‘Arepenti y Fortalece Bo Rumannan’
PORTADA: Algun ruman muher ta predica na e idioma Ruso cant’i awa na Tel Aviv. Den background, nos ta mira un serito na Jaffa, e waf antiguo di Jope
8.050.000
1.459
2.671
NOS ta bibando den e tempo di mas dificil cu humanidad a yega di conoce. (2 Tim. 3:1-5) Diariamente nos amor pa Jehova y nos determinacion pa biba na harmonia cu su normanan husto ta ser poni na prueba. Hesus a profetisa di e tempo dificil aki y a sigura su siguidornan cu nan lo ricibi e animacion necesario pa por persevera te na fin. (Mat. 24:3, 13; 28:20) Y pa fortalece su siguidornan, el a nombra un esclavo fiel pa duna nan “cuminda na e debido tempo.”—Mat. 24:45, 46.
For di tempo cu e esclavo fiel a ser nombra na 1919, miyones di ‘sirbidor di cas’ di tur idioma a bin den e organisacion di Dios y ta ricibi cuminda spiritual. (Mat. 24:14; Rev. 22:17) Sinembargo, no ta tur loke e esclavo fiel ta publica ta disponibel na tur idioma. Ademas, no ta tur hende tin acceso na nos publicacionnan cu ta disponibel den forma electronico. Pesey, nan no por wak e videonan ni lesa e articulonan cu ta ser publica unicamente riba e website jw.org. Awor, esey ta nifica cu algun ruman ta perdiendo cuminda spiritual pa keda spiritualmente fuerte? Pa nos por yega na e conclusion corecto, nos mester contesta cuater pregunta importante.
Ora Satanas a purba di pone Hesus cay den tentacion p’e laga piedra bira pan, Hesus a contest’e: “Hende no mester biba di pan so, sino tambe di tur palabra cu ta sali for di boca di Jehova.” (Mat. 4:3, 4) Y Jehova su palabranan ta den Bijbel. (2 Ped. 1:20, 21) Pesey, e ingrediente principal di nos cuminda spiritual ta Bijbel.—2 Tim. 3:16, 17.
Jehova su organisacion a percura pa e Traduccion di Mundo Nobo di e Santo Scritura ta disponibel den mas cu 120 idioma, sea completo of en parte. Y tur aña, mas idioma ta bin acerca. Ademas di e traduccion ey, tin miles di miyones di ehemplar di otro versionnan di Bijbel disponibel, sea completo of en parte, den miles di idioma. E logro asombroso aki ta na harmonia cu Jehova su boluntad pa “tur sorto di hende ser salba y yega na un conocemento exacto di e berdad.” (1 Tim. 2:3, 4) Y como cu “tur cos ta sunu y habri dilanti” di Jehova, nos por ta sigur cu e lo hala of atrae tur hende cu ta “consciente di nan necesidad spiritual” na su organisacion y percura pa nan haya cuminda spiritual.—Heb. 4:13; Mat. 5:3, 6; Juan 6:44; 10:14.
Pa un persona por tin un fe fuerte, no solamente e tin cu lesa Bijbel, pero tambe e tin cu compronde loke e ta lesa y aplica loke e ta siña. (Sant. 1:22-25) Un eunuco di Etiopia cu a biba den prome siglo a compronde esaki. E tabata lesando e Palabra di Dios ora cu Felipe a puntr’e: “Bo ta compronde tur loke bo ta lesa?” El a contesta Felipe: “Con mi por compronde si ningun hende no guia mi?” (Echo. 8:26-31) E ora ey, Felipe a yuda e eunuco haya conocemento exacto di e Palabra di Dios. Loke e eunuco a siña a conmov’ele asina tanto cu el a batisa. (Echo. 8:32-38) Di mes manera, nos publicacionnan basa riba Bijbel ta yuda nos haya conocemento exacto di e berdad. Nan ta conmove nos curason y ta motiva nos pa aplica loke nos ta siña.—Col. 1:9, 10.
Mediante e publicacionnan, sirbidornan di Jehova ta haya un abundancia di cos spiritual pa nan, na moda di papia, come y bebe. (Isa. 65:13) E Toren di Vigilancia, por ehempel, ta disponibel na mas cu 210 idioma. E ta splica profecianan di Bijbel, e ta aumenta nos comprondemento di berdadnan profundo di Bijbel y ta motiva nos pa biba na harmonia cu principionan di Bijbel. E revista ¡Despertad! ta disponibel na mas o menos 100 idioma; esaki ta yuda nos siña mas tocante e bunita creacion y con nos por aplica conseho practico cu nos ta haya den Bijbel. (Prov. 3:21-23; Rom. 1:20) Bo sa na cuanto idioma e esclavo fiel ta percura publicacionnan basa riba Bijbel? Den mas cu 680 idioma! Abo ta aparta tempo pa lesa Bijbel tur dia? Bo ta lesa tur e revista- y publicacionnan cu ta disponibel den bo idioma?
Ademas, e organisacion di Jehova ta percura boskeho pa e discursonan cu nos ta tende na nos reunion-, asamblea- y congresonan. Bo ta disfruta di e discurso-, drama-, demostracion- y entrevistanan cu ta ser presenta na e reunionnan ey? No tin duda, Jehova ta percura un tremendo bankete pa nos!—Isa. 25:6.
Claro cu no, nos no mester keda sorprendi si tin biaha algun sirbidor di Jehova ta ricibi mas alimento spiritual cu otronan. Dicon no? Pasobra den e prome siglo e apostelnan, por ehempel, a ricibi mas instruccion cu hopi di e otro discipelnan. (Mar. 4:10; 9:35-37) Esaki no ta nifica cu e otro discipelnan tabata malnutri den sentido spiritual, pasobra nan a ricibi loke nan tabatin mester.—Efe. 4:20-24; 1 Ped. 1:8.
Ta bon pa nos corda tambe cu mayoria di e cosnan cu Hesus a papia y haci ora e tabata riba Tera no ta skirbi den Bijbel. Apostel Juan a skirbi: “De echo, tin hopi cos mas cu Hesus a haci, y mi ta supone cu si un dia mester skirbi nan en detaye, mundo mes lo no por contene e rolnan ey.” (Juan 21:25) Y aunke Hesus su discipelnan den prome siglo tabatin mas informacion tocante Hesus cu nos tin awe, nos no ta haya falta di cuminda spiritual. Dicon no? Pasobra Jehova ta percura pa nos haya suficiente conocemento tocante Hesus pa nos por sigui su pasonan.—1 Ped. 2:21.
Pensa tambe riba e cartanan cu e apostelnan a manda pa e congregacionnan den prome siglo. Tin por lo menos un carta di Pablo cu no ta den Bijbel. (Col. 4:16) Awor, e echo cu nos no tin e carta ey, ta nifica cu nos no tin suficiente cuminda spiritual? No, pasobra Jehova sa kico nos tin mester y e ta duna nos suficiente alimento spiritual pa nos por keda spiritualmente fuerte.—Mat. 6:8.
Jehova sa kico nos tin mester, y e ta duna nos loke nos tin mester pa nos por keda fuerte den sentido spiritual
Awendia, tin algun Testigo cu tin mas cuminda spiritual na nan disposicion cu otronan. Abo ta papia un idioma den cua no tin hopi publicacion disponibel? Si esey ta e caso, no preocupa pasobra Jehova ta percura pa bo tambe. Studia e publicacionnan cu tin na bo disposicion y, si ta posibel, asisti na e reunionnan den un idioma cu bo ta compronde. Di e manera ey, bo por ta sigur cu Jehova lo yuda bo keda spiritualmente fuerte.—Sal. 1:2; Heb. 10:24, 25.
Riba nos website, nos ta publica nos revistanan y otro publicacionnan pa studia Bijbel. Riba e website tin tambe informacion pa yuda parehanan casa, mayornan, teenagernan y muchanan mas chikito. Famianan ta beneficia masha hopi ora nan ta analisa e informacionnan aki durante nan Adoracion Como Famia. Ademas, nos website ta duna informacion tocante programanan special, manera graduacion di Galaad y e reunion anual; e ta tene henter nos hermandad na altura di desasternan natural y di asuntonan legal cu tin efecto riba e pueblo di Jehova. (1 Ped. 5:8, 9) E website ta un bon medio tambe pa predica e bon noticia hasta den paisnan caminda nos trabou ta restringi of prohibi.
Sinembargo, nos por keda spiritualmente fuerte sea cu nos tin acceso na nos website of no. E esclavo fiel ta traha duro pa produci suficiente informacion imprimi pa e “sirbidornan di cas” por ta bon alimenta den sentido spiritual. Pesey, bo no mester sinti bo obliga di cumpra un aparato electronico djis pa bo haya acceso na jw.org. Tin ruman cu a tuma iniciativa pa print cierto informacion cu ta ser publica riba nos website y ta duna esaki personalmente na esnan cu no tin acceso na Internet; pero e congregacionnan no tin obligacion di haci esaki.
Nos ta masha contento cu Hesus ta cumpli cu su promesa y ta percura pa nos haya loke nos tin mester pa keda spiritualmente fuerte. Si, nos por tin confianza cu Jehova lo sigui percura pa nos haya cuminda spiritual na e “debido tempo” te na fin di e mundo malbado aki.
“Hende muher cu ta anuncia e bon noticia ta un ehercito grandi.”—SAL. 68:11, NW.
1, 2. (a) Ki regalonan Dios a duna Adam? (b) Dicon Dios a duna Adam un esposa? (Wak e prome plachi.)
JEHOVA a crea nos planeta cu un proposito. El “a form’e pa e wordo habita.” (Isa. 45:18) E prome hende cu Dios a crea tabata Adam. Adam tabata un homber perfecto, y Dios a dun’e e bunita Hofi di Eden pa e biba aden. Den e hofi Adam por a mira matanan impresionante, bestianan interesante y tende awa di riu basha. Pero tabata falta algo hopi importante. Jehova a indica esey ora el a declara: “No ta bon pa e homber ta so; lo mi traha un yudado p’e cu ta pas cu ne.” Jehova a laga Adam bay un soño profundo, a tuma un di su repchinan y “a traha un muher cu e repchi.” Adam a keda masha contento ora el a lanta fo’i soño. El a bisa: “Esaki ta awor weso di mi wesonan, y carni di mi carni; e lo wordo yama Muher.”—Gen. 2:18-23.
2 Dios a duna Adam un regalo hopi special: Un ayudante perfecto. E ayudante aki a haya e privilegio special di haya yiu. Bijbel ta bisa cu Adam “a duna su esposa e nomber Eva, pasobra ta e tabata mama di tur ser bibo.” (Gen. 3:20) Esta un maraviyoso regalo Dios a duna e prome pareha humano! Hunto, Adam cu Eva por a yena Tera cu hende perfecto. Asina henter Tera lo a bira un paradijs, habita pa hende perfecto, kendenan tabatin e tarea di cuida tur otro ser bibo.—Gen. 1:27, 28.
3. (a) Kico Adam cu Eva mester a haci pa nan por a ricibi Jehova su bendicion, pero kico a sosode? (b) Ki preguntanan nos lo contesta den e articulo aki?
3 Pa Adam cu Eva por a ricibi e bendicionnan cu Jehova Dios tabatin prepara pa nan, nan mester a obedec’e y acepta su autoridad. (Gen. 2:15-17) Ta asina so nan lo por a cumpli cu e proposito cu Dios tabatin pa nan. Pero lamentablemente, nan a haci caso di “e colebra original”, cu ta Satanas, y a peca contra Dios. (Rev. 12:9; Gen. 3:1-6) Con e acto di desobediencia aki a afecta hende muher? Kico algun hende muher fiel di pasado a haci? Dicon nos por bisa cu e ruman muhernan fiel di nos tempo ta “un ehercito grandi”?—Sal. 68:11.
4. Ken Dios a tene responsabel pa e pica cu e prome pareha a comete?
4 Ora Adam mester a duna cuenta na Dios pa su desobediencia, el a bin cu un excuus. El a bisa Dios: “E muher cu bo a duna pa ta hunto cu mi, ta el a duna mi for di e palo, y mi a come.” (Gen. 3:12) Si, Adam no a acepta su fout; en bes di esey, el a culpa Eva, e muher cu Dios a dun’e, y tambe Dios, kende a crea Eva. Tanto Adam como Eva a peca, pero Dios a tene Adam responsabel pa nan mal echo. Pesey apostel Pablo a skirbi cu “pa medio di un hende [esta Adam] pica a drenta mundo, y morto pa medio di pica.”—Rom. 5:12.
5. Kico Dios a proba ora el a laga hende goberna nan mes pa un tempo?
5 Satanas a laga Adam cu Eva pensa cu nan no tabatin mester di Jehova como nan Gobernante. Esey a lanta un pregunta masha importante: Ken tin derecho di goberna humanidad? Pa contesta e pregunta ey unabes pa semper, Dios a laga hende goberna nan mes pa un tempo. Dios tabata sa cu tempo lo a mustra cu hende no por goberna cu exito sin su yudansa. A traves di siglonan, tal gobernacion a resulta den un calamidad tras di otro. Den e ultimo siglo so, alrededor di 100.000.000 hende, entre nan miyones di hende inocente, a muri den guera. Pues, ya tin hopi evidencia cu ta mustra cu “no ta keda na hende pa dirigi su pasonan.” (Jer. 10:23) Pesey, cristiannan berdadero ta acepta Jehova como nan Gobernante.—Lesa Proverbionan 3:5, 6.
6. Con hende muher ta ser trata den hopi pais?
6 Tanto hende homber como hende muher ta sufri den e mundo malbado aki, goberna pa Satanas. (Ecl. 8:9; 1 Juan 5:19) Vooral hende muher a bira victima di algun di e pio crimennan. Rond mundo, alrededor di 30 porciento di hende muher ta ser maltrata fisicamente of abusa sexualmente pa nan mes esposo of partner. Den algun pais, hende ta faborece yiu homber, pasobra nan ta pensa cu yiu homber por preserva nomber di e famia y percura pa mayornan of welonan. Y tin caminda, hende ta considera yiu muher indeseabel, pesey nan ta comete abortus mas lihe si ta trata di un yiu muher.
7. Ki comienso Dios a duna tanto e homber como e muher?
7 Dios ta odia maltrato di hende muher. E ta trata hende muher na un manera husto y cu dignidad. Por ehempel, ora Jehova a crea Eva, e no a cre’e pa e ta esclavo di Adam. El a crea Eva perfecto y cu hopi cualidad cu a hacie un bon ayudante pa su esposo. Esey ta un di e motibonan pakico Bijbel ta bisa cu, na final di e di seis dia di creacion, Dios “a mira tur loke el a traha, y ata, tur cos tabata masha bon.” (Gen. 1:31) Si, “tur loke” Jehova a crea tabata “masha bon.” El a duna tanto e homber como e muher un bon comienso!
8. (a) Con mayoria di hende ta comporta nan mes? (b) Ken Jehova a yuda a traves di historia?
8 Despues di e rebelion den Eden, hende a sigui desobedece Jehova. Den e ultimo shen añanan, comportacion di hende a bira mas malo cu nunca. Sin duda, manera Bijbel a profetisa, nos ta bibando den “e ultimo dianan”, un tempo “dificil pa trata cu ne.” (2 Tim. 3:1-5) Toch semper tabatin hende homber y muher cu a confia den Jehova, a obedece su leynan y a acept’e como nan Gobernante. Y Señor Soberano Jehova, na su turno, a yuda nan y a apoya nan.—Lesa Salmo 71:5.
9. Cuanto hende a sobrevivi e Diluvio, y dicon?
9 Ora Jehova a destrui e mundo malbado den tempo di Noe pa medio di un Diluvio, masha poco hende a sobrevivi. Si Noe su ruman hombernan y ruman muhernan tabata na bida e tempo ey, nan tambe lo a muri den e Diluvio. (Gen. 5:30) Ta Noe cu su esposa y nan tres yiu hombernan cu nan esposa so a sobrevivi. Pues, mes tanto hende homber cu hende muher a sobrevivi e Diluvio. Nan a sobrevivi pasobra nan a obedece Jehova y a haci su boluntad. Tur e miles di miyones di hendenan cu ta na bida awe ta descendiente di e ocho personanan ey, kendenan tabatin Dios su apoyo.—Gen. 7:7; 1 Ped. 3:20.
10. Dicon esposanan di patriarcanan fiel tabatin Jehova su apoyo?
10 Añanan despues tambe tabatin esposanan di patriarcanan fiel cu tabatin Dios su apoyo. Esey lo no tabata e caso si nan tabata cana keha tocante nan circunstancianan di bida. (Judas 16) Tuma por ehempel Sara, esposa di Abraham. Ora nan tabatin cu bandona nan bida comodo na Ur pa bay biba den tent na un otro pais, Sara no a keha. Mas bien, Sara “a obedece Abraham y a yam’e ‘señor.’” (1 Ped. 3:6) Rebeca, e esposa di Isaak, ta un otro ehempel. E tabata un excelente esposa, un regalo di Jehova. Pesey no ta un sorpresa cu Isaak a ‘stima’ Rebeca y asina “a haya consuelo despues di morto di su mama.” (Gen. 24:67) Awe, nos tambe ta masha contento cu den e pueblo di Dios tin hopi ruman muher fiel, manera Sara y Rebeca.
11. Con dos partera Hebreo a demostra curashi?
11 Durante e añanan cu e Israelitanan tabata esclavo na Egipto, nan a bira un nacion hopi grandi. Pesey Farao a saca un decreto pa mata tur yiu homber Hebreo recien naci. Pero e parteranan Hebreo Sifra y Pua, kendenan probablemente tabata supervisa e otro parteranan, cu curashi a nenga di sigui Farao su instruccion. Dicon? Nan tabatin temor pa Jehova. Y Jehova, na su turno, a bendiciona nan dunando nan un famia.—Exo. 1:15-21.
12. Kico nos por bisa di Debora y Jael?
12 Den tempo di e huesnan di Israel, profeta Debora tabata un di e hende muhernan cu tabatin Dios su apoyo. Debora a encurasha hues Barak y a hunga un papel importante den liberacion di e Israelitanan for di man di nan enemigonan. Pero Debora a profetisa cu ta ‘un hende muher’ lo a ricibi merito pa e derota di e Cananeonan, y no Barak. Esaki a sosode ora Jael, kende no tabata un Israelita, a mata Sisara, e oficial di e ehercito Cananeo.—Hues. 4:4-9, 17-22.
13. Kico Bijbel ta conta nos di Abigail?
13 Un otro hende muher sobresaliente tabata Abigail, kende a biba un 11 siglo prome cu Cristo. E tabata un persona cu hopi discernimento, pero su esposo, Nabal, tabata un homber bruto, inutil y di mala fe. (1 Sam. 25:2, 3, 25) Pa un tempo, David y su hombernan a proteha Nabal su sirbidornan y su tou di bestia. Pero ora David a manda pidi Nabal yudansa, Nabal a insulta David su sirbidornan y “desprecia nan” y no a duna nan nada. David a rabia asina tanto cu e kier a elimina Nabal y su hombernan. Ora Abigail a haya sa esaki, el a hiba cos di come y bebe pa David y su hombernan y asina a evita dramamento di sanger. (1 Sam. 25:8-18) Despues David a bisa Abigail: “Bendiciona sea e SEÑOR Dios di Israel, kende a manda bo e dia aki pa contra cu mi.” (1 Sam. 25:32) Despues cu Nabal a muri, David a casa cu Abigail.—1 Sam. 25:37-42.
14. Ki tipo di trabou e yiu muhernan di Salum a haci, y con nos ruman muhernan awe ta haci trabounan similar?
14 Hopi hende homber, muher y mucha a muri na aña 607 prome cu Cristo ora cu e Babilonionan a destrui Jerusalem y su tempel. Pero na aña 455 prome cu Cristo, e murayanan di e stad a ser reconstrui bou di guia di Nehemias. Entre e personanan cu a yuda reconstrui e murayanan aki tabatin e yiu muhernan di Salum, un prins di mitar di e districto di Jerusalem. (Neh. 3:12, NW) Maske nan tabata yiu di un prins, toch nan a ofrece nan mes di buena gana pa haci trabou humilde. Esaki ta laga nos corda riba e cantidad di ruman muhernan rond mundo cu gososamente ta apoya varios proyecto di construccion awe, y nos ta aprecia nan trabou.
15. Ki privilegio Dios a duna Maria?
15 Algun tempo prome cu Cristo y durante e prome siglo, Jehova a bendiciona varios hende muher cu privilegionan hopi special. Un di e hende muhernan aki tabata e birgen Maria. Ora e tabata comprometi pa casa cu Jose, milagrosamente el a sali na estado pa medio di Jehova su spirito santo. Dicon Jehova Dios a scoge Maria pa bira mama di Hesus? Sin duda esey tabata pasobra Maria tabatin e cualidadnan spiritual necesario pa cria e yiu homber perfecto cu e tabata bay haya. Y tabata un gran privilegio pa bira mama di e homber di mas importante cu a biba riba Tera.—Mat. 1:18-25.
16. Duna un ehempel cu ta mustra con Hesus a trata hende muher.
16 Hesus tabata trata hende muher na un manera masha bondadoso. Tuma por ehempel e señora cu 12 aña largo tabatin sangramento. Den un multitud di hende, el a bin di patras y a mishi cu Hesus su paña. Kico Hesus a haci? E no a rabia cu ne; al contrario, bondadosamente Hesus a bis’e: “Mi yiu, bo fe a cura bo. Bay na paz, sea salud y cu e maleza penoso aki no molestia bo mas.”—Mar. 5:25-34.
17. Ki suceso milagroso a tuma luga na Pentecoste di aña 33 di prome siglo?
17 Entre e discipelnan di Hesus tabatin algun hende muher cu tabata uza nan pertenencianan pa sirbi Hesus y e apostelnan. (Luc. 8:1-3) Na Pentecoste di aña 33 di prome siglo, alrededor di 120 hende homber y hende muher a ricibi Dios su spirito santo na un manera milagroso. (Lesa Echonan 2:1-4.) Hopi aña di antemano, Jehova a bisa cu ‘lo e basha su spirito riba henter humanidad y cu yiu hombernan y yiu muhernan lo profetisa.’ El a bisa tambe cu ‘lo e basha su spirito riba sirbidornan homber y muher.’ (Joel 2:28, 29) E suceso milagroso ey a mustra bon cla cu Jehova a rechasa Israel apostata y cu desde e tempo ey padilanti ta “e Israel di Dios”, cu ta consisti di tanto hende homber como hende muher, tin su apoyo. (Gal. 3:28; 6:15, 16) Entre e hende muhernan cu a predica e bon noticia den prome siglo tabatin e cuater yiu muhernan di Felipe, e predicador di e bon noticia.—Echo. 21:8, 9.
18, 19. (a) Ki privilegio Dios a duna tanto hende homber como hende muher? (b) Con e salmista ta referi na e hende muhernan cu ta predica e bon noticia?
18 Den e decada di 1870, un par di hende homber y muher a mustra un interes profundo den adoracion berdadero. Ta nan a prepara e caminda pa esnan cu awe ta cumpliendo cu e profecia di Hesus cu ta bisa: “Y e bon noticia aki di e Reino lo ser predica den henter e Tera habita, como testimonio pa tur nacion, anto e fin lo yega.”—Mat. 24:14.
19 Awe, e grupo chikito ey di Studiantenan di Bijbel a aumenta y a bira casi 8.000.000 testigo di Jehova. Banda di esey, mas cu 11.000.000 persona, kendenan no ta Testigo, a asisti na e Conmemoracion anual di e morto di Hesus na aña 2013. Mayoria di e personanan aki tabata hende muher. Ademas, mas cu 1.000.000 Testigo ta traha den sirbishi di tempo completo mundialmente y mayoria di nan ta hende muher. Pues, nos ta mira cu Dios a duna hende muher tambe e gran privilegio di por represent’e. Y no tin duda cu e siguiente palabranan di e salmista a cumpli: “Jehova mes ta duna e mandato; hende muher cu ta anuncia e bon noticia ta un ehercito grandi.”—Sal. 68:11, NW.
20. Kico ta algun topico cu nos por studia durante nos Adoracion Como Famia of estudio personal?
20 Ta imposibel pa den e articulo aki nos papia di tur e hende muhernan fiel cu Bijbel ta menciona. Pero nos tur por lesa di nan den Bijbel y den nos literatura. Por ehempel, nos por medita riba e lealtad di Ruth. (Ruth 1:16, 17) Nos por lesa e buki di Bijbel tocante Reina Ester y articulonan tocante dje pa fortalece nos fe. Nos por studia informacion tocante e hende muhernan aki y otronan durante nos Adoracion Como Famia. Si nos ta biba nos so, nos por haci esaki durante nos estudio personal.
21. Con ruman muhernan fiel a demostra nan lealtad na Jehova den tempo dificil?
21 No tin ningun duda cu Jehova ta bendiciona e predicacion di ruman muhernan fiel y ta sostene nan den tempo dificil. Por ehempel, bou di e regimen nazi y comunista, Jehova a yuda nos ruman muhernan fiel keda leal na dje. Hopi di e ruman muhernan aki a sufri masha hopi y algun a hasta perde nan bida pa motibo cu nan a keda obedecido na Dios. (Echo. 5:29) Mescos cu den pasado, nos ruman muhernan awe y otro sirbidornan di Dios tambe a scoge Jehova como nan Gobernante. Y Jehova, na su turno, ta haci cu nan mescos cu el a haci cu e Israelitanan di antiguedad. Na moda di papia, e ta tene nan man drechi y bisa: “No tene miedo, lo mi yuda bo.”—Isa. 41:10-13.
22. Ki privilegionan ta spera nos den futuro?
22 Pronto, Jehova su fiel sirbidornan, tanto hende homber como muher, lo yuda transforma nos Tera den un paradijs, y nan lo yuda miyones di persona cu resucita siña tocante Jehova su propositonan. Mientrastanto, sea cu nos ta hende homber of hende muher, laga nos tur balora nos privilegio di sirbi Jehova “den un acuerdo [of, uni].”—Sof. 3:9.
“E palabra di Dios ta bibo y poderoso.”—HEB. 4:12.
1, 2. Ki asignacion Jehova a duna Moises, y kico Jehova a primintie?
IMAGINA bo cu bo tin cu presenta dilanti di e gobernante di mas poderoso na mundo pa papia den nomber di Dios su pueblo. Con lo bo sinti bo? Probablemente lo bo ta nervioso y kisas lo bo no por ni papia. Awor, con lo bo prepara bo mes? Y como representante di e Dios Todopoderoso, kico bo por haci pa bo palabranan por tin mas peso?
2 Esey tabata loke Moises a pasa aden. Bijbel ta bisa cu Moises “tabata masha humilde, mas cu tur homber cu tabatin riba superficie di Tera.” (Num. 12:3) Pero toch Jehova a mand’e cerca Farao, kende tabata un homber arogante y sin respet. Jehova a bisa Moises pa e ordena Farao pa laga Dios su pueblo, e miyones di Israelitanan, haya libertad pa nan por a bandona e pais. (Exo. 5:1, 2) Ta di compronde cu Moises a puntra Jehova: “Ta ken mi ta pa mi lo a bay cerca Farao y saca e yiunan di Israel for di Egipto?” Probablemente Moises a sinti cu e no ta capacita pa papia cu Farao. Pero Jehova a bis’e cu lo e no ta su so. Jehova a sigur’e: “Lo mi ta cu bo.”—Exo. 3:9-12.
3, 4. (a) Di kico Moises tabatin miedo? (b) Den ki sentido nos tambe lo por haya nos cu desafio similar na esun cu Moises a confronta?
3 Di kico Moises tabatin miedo? Probablemente e tabata pensa cu Farao lo a rechas’e y keda sin haci caso di dje como representante di Jehova Dios. Moises tabatin miedo tambe cu su mes hendenan lo no a kere cu ta Jehova a nombr’e pa libra nan for di Egipto. Pesey, Moises a bisa Jehova: “Supone cu nan no kier kere mi, ni tende na loke mi ta bisa. Supone cu nan bisa: ‘SEÑOR no a aparece na bo.’”—Exo. 3:15-18; 4:1.
4 Awor kico di anos? Ta berdad cu kisas nunca nos lo tin cu presenta dilanti di un gobernante importante. Pero kico si bo tin dificultad pa papia tocante Dios y tocante su Reino cu hende den bo teritorio? E contesta cu Jehova a duna Moises y loke a sosode despues ta siña nos un les hopi importante. Pesey, laga nos wak kico nos por siña for di e experencia di Moises.
5. Kico Jehova a duna Moises, y con esaki a dun’e curashi? (Wak e prome plachi.)
5 Ora Moises a bisa Jehova cu e tabatin miedo cu hende lo no a tum’e na serio, Dios a prepar’e pa e por a enfrenta loke tabata sper’e cu exito. E relato na Exodo ta bisa cu Jehova a puntr’e: “Kico bo tin den bo man?” Moises a contesta: “Un bara.” Jehova a bis’e: “Bent’e abou na suela.” Moises “a bent’e abou na suela y el a bira un colebra, y Moises a huy p’e.” Pero Jehova a bisa Moises: “Saca bo man gar’e na su rabo.” Moises a saca su man y a gara e colebra, y e colebra a bira un bara den su man. E ora ey, Jehova Dios a bis’e cu esaki ta “pa nan kere cu SEÑOR ... a aparece na bo.” (Exo. 4:2-5) Si, Jehova a uza su poder y a laga un bara sin bida bira un colebra bibo. Cu e milager aki Moises por a proba cu en berdad e tabata un representante di Dios y cu Dios a dun’e autoridad. Jehova a bis’e: “Y bo mester coge e bara aki den bo man, cu cual bo ta haci e señalnan.” (Exo. 4:17) Cu e simbolo di autoridad ey den su man, Moises a haya e curashi cu e tabatin mester pa bay papia cu Farao y cu e pueblo di Dios.—Exo. 4:29-31; 7:8-13.
6. (a) Kico nos tin den nos man mayoria di biaha cu nos ta duna testimonio na un persona, y dicon? (b) Splica dicon Pablo a bisa cu “e palabra di Dios ta bibo y poderoso.”
6 Awor kico di anos? Kico nos tin den nos man ora nos ta papia cu hende tocante e mensahe di Bijbel? Mayoria di biaha, nos tin nos Bijbel y nos ta cla pa uz’e. Aunke algun hende ta pensa cu Bijbel ta djis un buki, e ta mucho mas cu esey. E ta e Palabra inspira di Jehova pa medio di cua Jehova ta papia cu nos. (2 Ped. 1:21) Bijbel ta contene Dios su promesanan y ta revela na nos kico e Reino di Dios lo haci. Apostel Pablo a skirbi: “E palabra di Dios ta bibo y poderoso.” (Lesa Hebreonan 4:12.) Dicon Pablo a bisa esey? Pasobra Jehova su promesanan no ta promesanan bashi: Jehova semper ta percura pa nan cumpli. (Isa. 46:10; 55:11) Unabes un persona compronde esaki encuanto e Palabra di Jehova, loke e ta lesa den Bijbel por tin gran influencia riba dje.
7. Con nos por “maneha e palabra di e berdad corectamente”?
7 Jehova a duna nos su Palabra, Bijbel, cu ta bibo. Cu ne, nos por duna prueba cu e mensahe cu nos ta predica ta confiabel y cu e ta bin di Dios. Pesey, ora Pablo tabata entrena Timoteo, el a anim’e pa “maneha e palabra di e berdad corectamente.” (2 Tim. 2:15) Awor, con anos por aplica Pablo su conseho? Scogiendo textonan apropia pa lesa, cu por touch curason di e personanan cu ta scucha nos. Y e tratadonan cu nos a haya na aña 2013 ta specialmente prepara pa yuda nos haci esey.
8. Kico un superintendente di sirbishi a bisa di nos tratadonan nobo?
8 Tur e tratadonan tin e mesun estilo. Pues, unabes nos sa con pa uza un, nos sa con pa uza tur. Y nan ta facil pa uza. Un superintendente di sirbishi na Hawai, Merca, a skirbi: “Nos no por a imagina nos mes con eficaz e tratadonan aki lo a resulta den sirbishi di cas pa cas y ora di predica na luganan publico.” Dicon e tratadonan aki ta asina eficaz y facil pa uza? Segun e ruman, e manera cu e tratadonan ta hinca den otro ta anima hopi hende pa expresa nan mes. Debi cu riba nan portada tin un pregunta y su posibel contestanan, un doño di cas lo no mester tin miedo cu e por duna un contesta robes. Y hopi bes, esaki ta hiba na combersacionnan interesante.
9, 10. (a) Con nos tratadonan ta yuda nos uza Bijbel? (b) Cua tratado abo tabatin mas exito cu ne, y dicon?
9 Cada tratado ta contene un texto biblico, cu a ser scogi cuidadosamente, cu nos por lesa pa e doño di cas. Tuma, por ehempel, e tratado Sufrimento Lo Caba Algun Dia? Ora nos haci e doño di cas e pregunta ey, e por contesta sea “si”, “no” of “kisas.” Sea loke sea su contesta, bay di biaha na e siguiente pagina parti paden y bis’e: “Esaki ta loke Bijbel ta bisa.” Despues, lesa Revelacion 21:3 y 4.
10 Nos por uza e mesun metodo aki ora di laga e tratado Kico Abo Ta Pensa di Bijbel? No ta importa cua di e tres contestanan e doño di cas scoge. Bay di biaha na e siguiente pagina parti paden y bis’e: “Bijbel ta bisa cu ‘henter e Scritura ta inspira di Dios.’” Despues, bo por bisa: “Y bo sa, e texto di Bijbel aki ta bisa algo mas.” Despues, habri bo Bijbel y lesa 2 Timoteo 3:16 y 17.
11, 12. (a) Con bo por uza e tratadonan nobo pa haci bo sirbishi mas placentero? (b) Con e tratadonan aki por yuda bo prepara pa haci rebishita?
11 Dependiendo di e manera cu e doño di cas reacciona, nos por determina cuanto informacion mas di e tratado nos por trata. Pero sea loke sea e caso, nos por tin e satisfaccion di a laga e tratado den man di e persona na nos prome bishita y di a lesa for di e Palabra di Dios p’e maske ta un of dos versiculo so. Y na un otro ocasion, nos por bolbe pa sigui cu e combersacion.
12 Parti patras di cada tratado, bou di e subtema “Algo pa Pensa Ariba”, tin un pregunta y textonan di Bijbel cu bo por trata na e siguiente bishita. Por ehempel, e tratado Kico Bo Ta Pensa Lo Sosode den Futuro? tin e siguiente pregunta cu bo por trata na bo proximo bishita: “Con Dios lo cambia nos mundo den un mihor luga di biba?” Y e textonan di Bijbel cu bo por uza ta Mateo 6:9 y 10 y Daniel 2:44. E tratado Di Berdad Hende Morto Por Bolbe Biba? tin e siguiente pregunta: “Dicon nos ta bira bieu y muri?” E textonan cu bo por uza ta Genesis 3:17-19 y Romanonan 5:12.
13. Splica con nos por uza e tratadonan pa cuminsa estudio di Bijbel.
13 E tratadonan aki ta prepara specialmente pa yuda nos cuminsa estudio di Bijbel. Ora un persona scan e codigo QR cu tin parti patras di e tratado, e ta ser dirigi mesora na un pagina riba nos website cu ta anim’e pa cuminsa un curso di Bijbel. E tratadonan ta hala atencion tambe na e foyeto Dios Tin Bon Noticia pa Nos! y ta resalta un les specifico den e foyeto aki. Por ehempel, e tratado Bou di Control di Ken Mundo Ta en Realidad? ta anima hende pa lesa les 5 di e foyeto. E tratado Kico Ta e Clave pa Felicidad den Famia? ta anima hende pa lesa les 9. E tratadonan aki a ser prepara specialmente pa yuda nos uza Bijbel na nos prome bishita y ora nos ta haci rebishita. Di e manera aki, nos por cuminsa mas estudio di Bijbel. Kico mas nos por haci pa uza e Palabra di Dios na un manera mas eficaz den sirbishi?
14, 15. Con bo por imita Pablo su ehempel den sirbishi?
14 Pablo su deseo sincero tabata pa compronde e manera di pensa di “mas tanto hende posibel” cu e topa den sirbishi. (Lesa 1 Corintionan 9:19-23.) Dicon? E tabata kier “gana Hudiu ..., gana esnan cu ta bou di ley ..., esnan sin ley ... [y] hende debil.” Si, e kier a predica na “tur sorto di hende” pa e por a yuda sikiera algun di nan haya salbacion. (Echo. 20:21) Con nos por imita Pablo su ehempel ora nos ta prepara pa comparti e berdad cu “tur sorto di hende” den nos teritorio?—1 Tim. 2:3, 4.
15 Tur luna Nos Ministerio di Reino ta duna sugerencia cu nos por uza pa presenta nos mensahe. Purba di uza e sugerencianan aki. Pero kico si e hendenan den bo teritorio ta interesa den otro topico? E ora ey, ta bon pa prepara presentacionnan cu ta trata topiconan cu lo interesa nan. Con bo por haci esey? Wel, cuminsa pensa riba e hendenan den bo teritorio y riba loke mas ta interesa nan. Despues, pensa riba un texto biblico cu lo por yuda nan. Un superintendente di circuito a splica kico e y su esposa ta haci pa nan uza Bijbel mas tanto posibel den sirbishi. El a bisa: ‘Mayoria di doño di cas ta laga nos lesa un texto di Bijbel pa nan si nos ta breve y al caso. Pesey, nos ta percura pa nos tin nos Bijbel habri y, despues di cuminda e doño di cas, nos ta lesa e texto pa nan.’ Den e siguiente paragrafnan, nos lo trata algun topico, pregunta y texto di Bijbel cu a duna bon resultado den sirbishi. Kisas bo por uza algun di nan den bo teritorio.
16. Splica con lo bo por uza Isaias 14:7 den sirbishi.
16 Si bo ta biba den un area caminda tin hopi violencia y crimen, lo bo por puntra un persona: “Bo ta kere cu algun dia nos lo lesa riba e prome pagina di corant: ‘Henter e Tera ta na paz. Hende ta dal grito di alegria’? Esaki ta loke Bijbel ta bisa na Isaias 14:7. Anto bo sa, Bijbel ta contene hopi promesa di Dios tocante e periodo di paz cu lo bin pronto.” Despues, puntra e persona si bo por lesa un di e promesanan ey p’e for di Bijbel.
17. Con nos por uza Mateo 5:3 den un combersacion?
17 Den e area caminda bo ta biba ta dificil pa hende gana nan pan di cada dia? Si ta asina, lo bo por cuminsa bo presentacion cu e siguiente pregunta: “Cuanto placa un hende mester gana pa su famia por ta feliz?” Despues di scucha e persona su contesta, bo por bis’e: “Tin hopi hende cu ta gana mucho mas cu esey y toch nan famia no ta feliz. Kico hende tin mester anto pa nan ta realmente feliz?” E ora ey, lesa Mateo 5:3 y ofrece e persona un estudio di Bijbel.
18. Con nos por uza Jeremias 29:11 pa consola hende?
18 Tin hende den bo teritorio cu ta sufri debi na un of otro tragedia cu a sosode recientemente? Lo bo por cuminsa bo presentacion bisando: “Mi a bin bishita bo pa duna bo un poco consuelo.” (Lesa Jeremias 29:11.) Despues, bo por bisa: “Bo a ripara kico ta e tres cosnan cu Dios kier pa nos tin? ‘Paz’, ‘un futuro’ y ‘un speransa.’ No ta dushi pa sa cu Dios kier pa nos ta feliz? Pero esey ta posibel?” E ora ey, bay na e les corespondiente den e foyeto Bon Noticia.
19. Splica con nos por uza Revelacion 14:6 y 7 ora nos topa hende religioso.
19 Bo ta biba den un area caminda tin hopi hende religioso? Si esey ta e caso, kisas bo por cuminsa bo combersacion bisando: “Si un angel mester papia cu bo, lo bo scuch’e? (Lesa Revelacion 14:6, 7.) E angel den e texto aki ta bisa nos pa ‘teme Dios.’ Kico bo ta pensa? No ta importante pa nos haya sa di cua Dios e ta papiando? E angel mes ta duna nos un indicacion di ken e ta papiando ya cu el a referi na Esun ‘cu a traha cielo y Tera.’ Ken e Dios ey ta?” Despues, lesa Revelacion 4:11, cu ta bisa: “Bo ta digno, Jehova, nos Dios, di ricibi alabanza pa bo gloria, honor y poder, pasobra ta abo a crea tur cos.” Despues, ofrece e persona pa bo bin bek pa splica mas tocante Jehova Dios.
20. (a) Con nos por uza Eclesiastes 12:1 pa papia cu un hoben tocante nos Creador? (b) Cua texto abo a uza den sirbishi cu a duna bon resultado?
20 Pa cuminsa un combersacion cu un hoben, kisas bo por bisa: “Mi kier a lesa un texto di Bijbel pa bo cu ta specialmente importante pa hobennan. (Lesa Eclesiastes 12:1.) E texto aki ta anima hobennan pa nan corda riba nan Creador. Awor, pa nos por corda riba nos Creador, nos mester siña conoc’e, no ta berdad? Con nos por siña conoc’e? Permiti mi mustra bo esey den Bijbel.”
21, 22. (a) Con un texto di Bijbel bon scogi por cambia bida di un persona? (b) Kico abo ta determina pa haci den sirbishi?
21 Nos no sa ki efecto un texto di Bijbel por tin riba un persona. Wak por ehempel loke a pasa na Australia. Dos ruman testigo di Jehova a bati na porta di un mucha muher hoben, y un di nan a puntr’e: “Bo sa con e nomber di Dios ta?” Despues, nan a lesa Salmo 83:18 p’e. E mucha muher a bisa: “Mi a keda sorprendi! Despues cu nan a bay, mi a core 56 kilometer pa bay un libreria pa busca e nomber den otro traduccionnan di Bijbel y den un diccionario. Ora mi a keda convenci cu e nomber di Dios ta Jehova, mi a puntra mi mes ta cuanto cos mas lo tin cu mi no sa.” Un poco tempo despues, e cu su futuro esposo a cuminsa studia Bijbel y despues di un tempo nan a batisa.
22 No tin duda, e Palabra di Dios tin poder pa cambia bida di hende. Con asina? Un persona cu ta lesa Bijbel por cultiva fe fuerte den Jehova su promesanan. Y e fe aki lo motiv’e pa aplica loke e ta siña. (Lesa 1 Tesalonicensenan 2:13.) E mensahe di Bijbel ta mas poderoso cu cualkier cos cu nos por bisa pa touch curason di un persona. Pesey, ta masha importante pa nos uza e Palabra di Dios mas tanto posibel den nos sirbishi. Corda, e ta bibo!
“Hala cerca Dios, y lo e hala cerca boso.”—SANT. 4:8.
1. Ki necesidad hende en general tin, y ken ta satisface e necesidad ey?
NOS no por sin hende. Nos ta sinti nos feliz ora nos tin famia y amigonan cu di berdad ta stima, balora y compronde nos. Pero e Persona cu mester ta nos mihor amigo ta nos Creador, Jehova Dios.—Ecl. 12:1.
2. Kico Jehova ta priminti nos, y dicon hopi hende no ta kere e promesa ey?
2 Mediante su Palabra, Jehova ta urgi nos pa “hala cerca” dje, esta, pa bira su amigo. Y e ta priminti cu si nos hala cerca dje, e lo “hala cerca” nos. (Sant. 4:8) Esey ta un bunita promesa! Pero toch tin hopi hende cu no por kere cu Dios kier ta nan amigo; nan ta sinti cu nan no ta digno di acerca Dios y cu Dios ta mucho leu for di nan. Pero, di berdad nos por hala cerca Jehova?
3. Kico nos mester sa tocante Jehova?
3 Nos por hala cerca Jehova pasobra e “no ta leu” for di ningun persona cu kier siña conoc’e. (Lesa Echonan 17:26, 27; Salmo 145:18.) Jehova ta cla y dispuesto pa acepta nos como su bon amigonan aunke nos ta imperfecto. (Isa. 41:8; 55:6) Di experencia, e salmista a skirbi di Jehova: “Abo cu ta scucha oracion, cerca bo tur hende ta bin. Bendiciona ta esun cu bo ta scoge y ta hala cerca bo.” (Sal. 65:2, 4) Rey Asa di Juda tabata un bon ehempel den esaki. Laga nos wak con el a hala cerca Dios y con Jehova a reacciona.*
4. Ki ehempel Rey Asa a pone pa e pueblo di Juda?
4 Rey Asa tabatin hopi celo pa adoracion berdadero. El a elimina tanto prostitucion como idolatria for di tempel, practicanan cu tabata hopi comun den e pais. (1 Rey. 15:9-13, NW) Como cu Asa mes tabatin un bon relacion cu Jehova Dios y tabata obedece Su mandamentonan, e por a urgi e pueblo pa “busca e SEÑOR Dios di nan tatanan y pa warda e ley y e mandamento.” Jehova, na su turno, a bendiciona e prome dies añanan di Asa su reinado, di manera cu tabatin paz den e pais. Kico a contribui na e trankilidad ey? Asa a bisa e pueblo: ‘Nos a busca SEÑOR nos Dios, y el a duna nos sosiego na tur banda.’ (2 Cro. 14:1-7) Pero kico a sosode despues?
5. Ki situacion a pone Asa su confianza den Jehova na prueba, y kico tabata e resultado?
5 Awor, imagina bo cu abo ta Rey Asa. Zera, e Etiope, ta sali pa bringa contra bo nacion cu un ehercito di 1.000.000 homber y 300 garoshi. (2 Cro. 14:8-10) Con lo bo reacciona ora bo mira e ehercito grandi ey marcha bin invadi bo reino? Zera su ehercito ta dos biaha mas grandi cu esun di bo (cu ta consisti di solamente 580.000 persona). Kico lo bo haci? Lo bo puntra bo mes ta dicon Dios ta permiti e invasion aki? Lo bo purba di soluciona e problema aki riba bo mes? E manera cu Asa a reacciona ta mustra cu e tabatin pleno confianza den Jehova y cu e tabatin un bon relacion cu ne. Asa a sclama: “Yuda nos, o SEÑOR nos Dios, pasobra ta den bo nos ta confia, y den bo nomber nos a bin contra e multitud aki. O SEÑOR, abo ta nos Dios; no laga hende prevalece contra bo.” Con Dios a reacciona na Asa su rogamento sincero? Jehova “a derota e Etiopenan.” Ni un persona di e nacion enemigo no a sobrevivi!—2 Cro. 14:11-13.
6. Ki ehempel di Asa nos mester sigui?
6 Kico a yuda Asa confia plenamente cu Jehova lo gui’e y proteh’e? Bijbel ta bisa cu “Asa a haci loke tabata corecto den bista di SEÑOR” y cu su curason “tabata completamente dedica na SEÑOR.” (1 Rey. 15:11, 14) Nos tambe mester sirbi Dios cu un curason completo. Esey ta esencial pa nos por tin un bon relacion cu ne, tanto awor como den futuro. Nos ta masha contento cu Jehova a tuma iniciativa pa hala nos cerca dje y pa yuda nos cultiva y keda cu un amistad intimo cu ne. Awor, laga nos wak dos manera cu Dios ta haci esey.
7. (a) Kico Jehova a haci y ta haciendo pa hala nos cerca dje? (b) Cua ta e manera principal cu Jehova ta hala nos cerca dje?
7 Jehova a demostra su amor pa humanidad ora el a crea e bunita Tera aki como nos hogar. Y e ta sigui demostra su amor percurando loke nos tin mester diariamente pa nos por keda na bida. (Echo. 17:28; Rev. 4:11) Loke ta mas importante ainda ta cu Jehova ta percura pa nos necesidad spiritual. (Luc. 12:42) Ademas, e ta garantisa nos cu e ta scucha nos oracionnan. (1 Juan 5:14) Pero e manera principal cu Dios ta hala nos cerca dje y ta demostra su amor na nos ta mediante e rescate. Y ta pa medio di e rescate nos por hala cerca Jehova. (Lesa 1 Juan 4:9, 10, 19.) Si, Jehova a manda su “Yiu unigenito” na mundo pa libra nos di pica y morto.—Juan 3:16.
8, 9. Ki papel Hesus ta hunga den e proposito di Jehova?
8 Jehova a percura e rescate pa beneficia tur hende, hasta hende cu a biba prome cu Cristo. Con esey por ta posibel? Wel, for di momento cu Jehova a profetisa tocante nos futuro Salbador, p’e tabata comosifuera e rescate a ser paga caba, pasobra e tabata sa cu su proposito pa humanidad lo no faya. (Gen. 3:15) Siglonan despues, apostel Pablo a gradici Jehova pa e “liberacion cu ta basa riba e rescate cu Cristo Hesus a paga.” Ademas, Pablo a splica cu Dios ‘a tene pasenshi cu [hende] y a pordona e picanan cu nan a comete den pasado.’ (Rom. 3:21-26) Pues, si no ta pa Hesus, nos lo no por a hala cerca Dios.
9 Ta mediante Hesus so hende humilde por siña conoce Jehova y disfruta di un relacion intimo cu ne. Con e Scritura ta enfatisa e berdad aki? Pablo a skirbi: “Dios a demostra su amor pa nos di e manera aki: Cristo a muri pa nos mientras cu nos tabata pecador ainda.” (Rom. 5:6-8) Hesus a paga e sacrificio di rescate no pasobra nos ta merece esey sino pasobra tanto e como Jehova ta stima nos. Hesus a bisa: “Ningun hende no por bin cerca mi a menos cu e Tata, cu a manda mi, hal’e cerca mi.” Na un otro ocasion, Hesus a bisa: “Ningun hende no ta yega cerca e Tata si no ta pa medio di mi.” (Juan 6:44; 14:6) Awor, con Jehova ta hala hende cerca dje mediante Hesus? Pa medio di spirito santo. Si, pa medio di spirito santo, e ta hala nos cerca dje y ta yuda nos keda cu un bon relacion cu ne pa nos por biba pa semper. (Lesa Judas 20, 21.) Awor, laga nos trata un otro manera cu Jehova ta hala nos cerca dje.
10. Con Bijbel ta yuda nos hala mas cerca Dios?
10 Te asina leu, nos a menciona of cita varios texto for di 14 buki di Bijbel. Si nos no tabatin Bijbel, con nos por a haya sa cu nos por hala cerca nos Creador? Con nos por a siña di e rescate y haya sa cu nos por hala cerca Jehova mediante Hesus? Ta Bijbel ta revela na nos Jehova su bunita personalidad y su proposito pa humanidad. Por ehempel, na Exodo 34:6 y 7, Jehova a describi su mes como un Dios “yen di compasion y gracia, kende no ta rabia lihe y kende ta abunda den misericordia y berdad; kende ta mantene misericordia pa milnan, kende ta pordona inikidad, transgresion y pica.” Ken lo no sinti nan atrai na un persona asina? Jehova sa cu, mas nos siña tocante dje pa medio di Bijbel, mas real e lo bira pa nos y mas cerca dje nos lo sinti nos.
11. Dicon nos mester haci esfuerso pa siña tocante Jehova? (Wak e prome plachi.)
11 E prologo di e buki Hala Serca Yehova ta mustra cu segun cu nos ta forma un amistad cu un persona, nos ta siña conoc’e y admira su cualidadnan. Pues, pa nos por tin un bon amistad cu Dios, nos mester siña conoc’e y haya sa ken e ta realmente. Pa logra esey, ta importante pa studia loke Bijbel ta revela tocante Dios su cualidadnan. Pesey, nos mester ta hopi agradecido cu Jehova a laga skirbi su Palabra na un manera cu ta facil pa nos compronde.
12. Dicon Jehova a uza hende pa skirbi Bijbel?
12 Jehova por a laga e angelnan skirbi Bijbel. Al fin y al cabo, nan ta hopi interesa den nos y den nos actividadnan. (1 Ped. 1:12) Y no tin duda cu e angelnan por a skirbi Dios su mensahe pa humanidad. Pero, nan lo no por a relata cosnan for di un punto di bista humano. Nan no tin e sintimentonan, necesidadnan y debilidadnan cu nos tin. Jehova sa cu e angelnan ta hopi diferente for di nos, pesey el a laga hende skirbi Bijbel. Asina nos por compronde pensamento- y sintimentonan di e escritornan di Bijbel y otro personahenan cu tin den Bijbel. Nos por compronde nan dolor, decepcion, duda, miedo y fayonan. Nos ta compronde kico nan a sinti den nan momentonan di goso. Y mescos cu profeta Elias, tur e escritornan di Bijbel tabatin “e mesun sintimentonan cu nos.”—Sant. 5:17.
13. Con Jonas su oracion ta laga bo sinti?
13 Laga nos analisa, por ehempel, e relato di Jonas. Jehova a duna profeta Jonas un asignacion importante, pero Jonas a core pa su asignacion. Si un angel a skirbi e relato aki, lo e no por a duna un bon descripcion di e sintimentonan di Jonas. Sin duda, tabata bon cu Jehova a laga Jonas mes skirbi su storia, incluso e oracion cu el a haci na Dios ora e tabata den fondo di lama. Jonas a bisa: “Ora mi a sinti ku rosea di bida tabata kaba pa mi, mi a kòrda riba bo, SEÑOR.” (BPK)—Jonas 1:3, 10; 2:1-9.
14. Dicon nos por compronde loke Isaias a skirbi tocante su mes?
14 Wak tambe kico Jehova a inspira profeta Isaias pa skirbi tocante su mes. Despues cu Isaias a mira e gloria di Dios den un vision, el a realisa con imperfecto e tabata y a bisa: “Ay di mi, pasobra mi ta ruina! Pasobra mi ta un homber di lip impuro, y mi ta biba meymey di un pueblo di lip impuro; pasobra mi wowo a mira e Rey, e SEÑOR di ehercitonan.” (Isa. 6:5) Un angel lo no por a expresa e palabranan ey, pero Isaias si. Y nos por compronde con Isaias lo a sintie.
15, 16. (a) Dicon nos por compronde loke otro hende ta sinti? Duna algun ehempel. (b) Kico lo yuda nos hala mas cerca Jehova?
15 Acaso e angelnan por a bisa encuanto nan mes cu nan “no ta digno”, manera Jacob a bisa di su mes, of cu nan ta “pecador”, manera Pedro a expresa di su mes? (Gen. 32:10; Luc. 5:8) Of, un angel lo a “haya miedo”, manera algun discipel di Hesus? Si un angel a hay’e cu persecucion, lo e mester “a tuma curashi” pa predica e bon noticia manera Pablo y otronan mester a haci? (Juan 6:19; 1 Tes. 2:2) No, pasobra e angelnan ta perfecto den tur sentido y nan ta poderoso. Pero e personanan cu Jehova a uza pa skirbi Bijbel tabata imperfecto mescos cu nos awe; pues nos ta compronde nan sintimentonan. Si, ora nos ta lesa e Palabra di Dios, di berdad nos por ‘alegra cu esnan cu ta alegra y yora cu esnan cu ta yora.’—Rom. 12:15.
16 Ora nos ta medita riba e manera cu Jehova a trata su sirbidornan fiel di pasado, nos lo haya sa hopi cos maraviyoso di nos Dios, kende cu pasenshi y amor a hala hende imperfecto cerca dje. Di e manera ey, nos lo siña conoce Jehova hopi bon y stim’e masha hopi mes. Como resultado, nos lo hala mas cerca dje.—Lesa Salmo 25:14.
17. (a) Ki spiertamento sabi Azarias a duna Asa? (b) Dicon nos por bisa cu Asa no a haci caso di Azarias su spiertamento, y kico tabata e consecuencia?
17 Despues cu Rey Asa a gana e bataya contra e ehercito Etiope, profeta Azarias a bisa Asa y e pueblo: “SEÑOR ta cu boso ora boso ta cu ne. Y si boso busc’e, e lo laga boso hay’e; ma si boso bandon’e, e lo bandona boso.” (2 Cro. 15:1, 2) Pero lamentablemente, mas despues, Asa no a haci caso di Azarias su spiertamento. Ora e reino di Israel a bin bringa contra Juda, Asa a haya miedo. Y en bes di bolbe acudi na Jehova pa yudansa, Asa a cera alianza cu e Sirionan, kendenan tabata pagano. Jehova a bis’e: “Bo a actua cu bobedad den esaki. Di berdad, for di awor padilanti siguramente lo bo tin guera.” Y en berdad, durante e ultimo añanan di Asa su gobernacion tabatin guera continuamente. (2 Cro. 16:1-9) Kico nos por siña for di esaki?
18, 19. (a) Kico nos mester haci si nos a distancia nos mes for di Dios? (b) Con nos por hala mas cerca Jehova?
18 Nunca nos mester aleha for di Jehova. Si nos a distancia nos mes for di Jehova Dios, tuma paso mesora y haci loke Oseas 12:6 ta bisa: “Bolbe cerca bo Dios, tene misericordia y haci husticia, y spera continuamente riba bo Dios.” Pues anto, laga nos sigui hala mas y mas cerca Jehova. Con? Nos mester sigui medita cu aprecio riba e rescate y studia e Palabra di Dios diligentemente.—Lesa Deuteronomio 13:4.
19 E salmista a skirbi: “Ta bon pa mi keda cerca di Dios.” (Sal. 73:28) Esaki ta bon pa nos tambe. Laga nos pone como meta pa sigui siña mas cos nobo tocante Jehova; asina nos ta haya mas motibo pa stim’e. Y mas nos hala cerca Jehova, mas e lo hala cerca nos, awor y pa semper!
^ par. 3 Wak e articulo tocante Asa titula “Existe un galardón para su actividad”, den La Atalaya di 15 di augustus 2012.
“Bo horea lo tende un palabra tras di bo ta bisa: ‘Esaki ta e caminda.’”—ISA. 30:21.
1, 2. Con Jehova ta comunica cu su sirbidornan?
A TRAVES di historia, Jehova a uza diferente manera pa guia su pueblo. Den pasado, Jehova tabata uza angel, vision of soño pa revela na su sirbidornan loke lo a pasa den futuro of pa duna nan cierto asignacion specifico. (Num. 7:89; Eze. 1:1; Dan. 2:19) Tabatin ocasion cu Jehova a scoge cierto hende pa represent’e y pa guia su pueblo. Sea loke sea e medio cu Jehova a uza pa guia su pueblo, ta esnan cu a sigui su instruccionnan a ser bendiciona.
2 Awe, Jehova ta uza su Palabra, su spirito santo y e congregacion cristian pa guia nos. (Echo. 9:31; 15:28; 2 Tim. 3:16, 17) Y Jehova su guia ta asina cla cu ta comosifuera nos ta tend’e bisa nos: “Esaki ta e caminda, cana den dje.” (Isa. 30:21) Jehova ta uza Hesus tambe pa guia nos. Con asina? Wel, el a nombra Hesus pa guia e congregacion cristian pa medio di “e esclavo fiel y prudente.” (Mat. 24:45) Nos mester tuma e instruccionnan y guia cu nos ta haya di Jehova na serio, pasobra nos salbacion eterno ta depende di nos obediencia.—Heb. 5:9.
3. Kico por pone nos desobedece Jehova? (Wak e prome plachi.)
3 Satanas e Diabel tambe sa cu Jehova su guia ta nifica bida pa nos, pesey e ta purba di stroba nos di scucha, of obedece, Jehova. Nos curason tambe por engaña nos y stroba nos di obedece Jehova. (Jer. 17:9) Pesey, laga nos wak con nos por evita cualkier obstaculo cu por stroba nos di obedece e bos di Dios. Nos lo mira tambe con bon comunicacion cu Jehova lo yuda nos keda bon amigo di dje a pesar di cualkier situacion cu nos por confronta.
4. Con Satanas ta purba di influencia hende su manera di pensa?
4 Satanas ta uza ideanan di su mundo y informacion robes pa purba di influencia hende su manera di pensa. (Lesa 1 Juan 5:19.) Corant, buki, revista, radio, television y Internet ta plama informacion rond mundo. Aunke e medionan di comunicacion aki por ta util, mayoria di biaha nan ta promove conducta y estilo di bida cu no ta cuadra cu Jehova su normanan. (Jer. 2:13) Por ehempel, nan ta papia di matrimonio di mesun sexo comosifuera esaki ta algo masha normal. Y esey ta pone hopi hende pensa cu loke Bijbel ta bisa tocante homosexualidad ta exagera.—1 Cor. 6:9, 10.
5. Con nos por evita cu Satanas su ideanan engañoso ta influencia nos?
5 Awor, con hende cu ta stima Jehova su normanan por evita cu e gran cantidad di ideanan mundano y satanico ta influencia nan? Con nan por distingui loke ta bon for di loke ta malo? Manera Salmo 119:9 ta bisa, nos tin cu ‘mantene nos mes segun e palabra’ di Dios. Esey ta nifica cu nos mester keda alerta y haci caso di loke Dios ta bisa. E Palabra di Dios ta un guia confiabel cu ta yuda nos distingui berdad for di falsedad. (Prov. 23:23) Citando for di e Scritura, Hesus a bisa cu ‘hende mester biba di tur palabra cu ta sali for di boca di Jehova.’ (Mat. 4:4) Esey ta nifica cu nos mester siña con pa aplica principionan biblico den nos bida. Por ehempel, hopi tempo prome cu Jehova a laga Moises skirbi su ley cu ta condena adulterio den Bijbel, Jozef, kende e tempo ey tabata hoben, tabata sa cu tal conducta ta un pica contra Dios. Ora e esposa di Potifar a purba di seducie pa e tene relacion sexual cu ne, ningun momento el a pensa di desobedece Jehova. (Lesa Genesis 39:7-9.) Aunke e esposa di Potifar a sigui presiona Jozef durante un temporada, Jozef no a scuch’e; el a obedece e bos di Jehova. Ki les nos por siña for di esaki? Pa nos por distingui bon for di malo, nos mester scucha e bos di Jehova y cera nos horea pa e boroto constante di Satanas su ideanan engañoso.
6, 7. Con nos por evita cu Satanas ta gaña nos?
6 Mundo ta asina satura cu siñansa religioso contradictorio cu hopi hende ta pensa cu no ta bale la pena pa busca e religion berdadero. Pero Jehova a percura pa ken cu kier sirbie por haya e berdad facilmente. Ta nos mester scoge ken nos kier scucha. Y como cu ta practicamente imposibel pa enfoca riba dos stem pareu, nos mester ‘conoce e stem di Hesus’ y scuch’e. E ta esun cu Jehova a nombra pa guia Su carnenan.—Lesa Juan 10:3-5.
7 Hesus a bisa: “Presta atencion na loke boso ta tende.” (Mar. 4:24) Jehova su consehonan ta cla y bon pa nos; ta nos mester ta dispuesto pa cumpli cu nan. Si nos no tene cuidou, nos por cuminsa haci caso di Satanas su mal consehonan en bes di sigui Jehova su guia amoroso. Nunca nos mester laga ideanan di e mundo aki—cu ta ser promovi via di musica, pelicula, programanan di television, buki, compañeronan, educadornan of supuesto expertonan—controla nos bida.—Col. 2:8.
8. (a) Con nos curason por pone nos cay den trampa di Satanas? (b) Kico por pasa ora nos ta ignora señalnan di advertencia?
8 Satanas sa cu nos ta imperfecto, pesey e ta purba di uza nos debilidadnan contra nos. Ora Satanas ta haci esey, por ta dificil pa nos keda fiel na Jehova. (Juan 8:44-47) Supone cu un persona ta core asina tanto tras di placer cu e ta comete un mal echo cu nunca el a pensa di haci. (Rom. 7:15) Con bin el a hay’e den e situacion tristo ey? Probablemente e persona ey pocopoco a stop di scucha Jehova. Por ehempel, e ta stop di haci oracion, ta mengua den su sirbishi di veld y ta falta reunion regularmente. Eseynan ta señalnan di advertencia cu sea e no a tuma nota di dje of cu el a scoge pa ignora. Pesey cu tempo, el a laga su deseonan domin’e y a haci loke e tabata sa cu ta malo. Con nos por evita di comete un eror catastrofico asina? Nos tin cu keda alerta y haci caso di señalnan di advertencia y tuma medida di biaha pa corigi e asunto. Un otro manera cu nos por demostra cu nos ta scucha e bos di Jehova ta door di rechasa tur idea apostata.—Prov. 11:9.
9. Dicon ta importante pa for di trempan nos detecta cualkier deseo- of pensamento robes cu nos por tin?
9 Si un persona enfermo descubri trempan ki maleza e tin, e tin mas chens di scapa. Di mes manera, si nos ripara cu nos tin deseo- of pensamentonan robes, nos mester actua di biaha pa ‘Satanas no gara nos den su trampa pa nos haci su boluntad.’ (2 Tim. 2:26) Pero, kico nos mester haci ora nos ripara cu nos manera di pensa y nos deseonan no ta na harmonia mas cu Jehova su boluntad? Di biaha nos mester dal paso pa bolbe cerca Jehova, nos mester habri nos curason pa acepta su conseho y haci caso di loke e ta bisa. (Isa. 44:22) Nos mester corda cu un solo mal decision por tin consecuencianan teribel pa nos y laga nos cu cicatriz pa e resto di nos bida den e mundo malbado aki. Pues, ta sabi pa semper nos actua di biaha pa nunca nos cay den trampa di Satanas.
10, 11. (a) Con orguyo por manifesta su mes? (b) Ki les nos por saca for di e rebeldia di Core, Datan y Abiram?
10 Nos mester reconoce cu nos curason por aleha nos di Jehova. Tuma por ehempel orguyo y golosidad. E caracteristicanan aki por stroba un persona di obedece e bos di Jehova y pon’e comete erornan grave. Un persona orguyoso ta pensa demasiado di su mes. Podise e ta sinti cu e tin derecho di haci loke e kier y cu niun hende no tin nada di bis’e, ni su compañeronan cristian ni e ancianonan ni e organisacion di Dios. Un persona asina kisas a aleha su mes asina tanto for di Jehova cu casi e no ta scucha e bos di Jehova mas.
11 Tempo cu e Israelitanan tabata den desierto, Core, Datan y Abiram a rebela contra e autoridad di Moises y Aaron. Orguyo a pone nan cuminsa adora Jehova na nan manera. Con Jehova a reacciona? Jehova a mata nan tur. (Num. 26:8-10) E relato aki ta siña nos un les importante: Rebeldia contra Jehova ta hiba na desaster. Ta manera Bijbel ta bisa: “Orguyo ta bin prome cu destruccion.”—Prov. 16:18; Isa. 13:11.
12, 13. (a) Duna un ehempel cu ta mustra con golosidad por hiba na calamidad. (b) Splica con golosidad por cuminsa domina nos.
12 Laga nos papia awor di golosidad. Un persona golos hopi biaha ta tuma mucho libertad y ta comporta su mes na un manera inapropia. Tuma por ehempel Gehazi, sirbidor di Eliseo. Despues cu Naaman, hefe di e ehercito Sirio, a cura di lepra, e kier a duna profeta Eliseo algun regalo, pero Eliseo no a acepta nan. Pero Gehazi si tabata kier e regalonan aki. El a bisa den su mes: “Manera SEÑOR ta biba, lo mi core bay [Naaman] su tras y tuma algo for di dje.” Y sin cu Eliseo tabata sa, Gehazi a core bay cerca Naaman y a gañ’e pa e haya “un talento di plata y dos set di paña.” Kico a pasa cu e homber golos Gehazi? Wel, el a haya e lepra cu Naaman tabatin.—2 Rey. 5:20-27.
13 Golosidad por cuminsa cu deseonan simpel. Pero si nos no controla esaki, e por bira mas fuerte te cu e por cuminsa domina nos. E relato biblico tocante Acan ta ilustra esaki bon cla. Acan a bisa: “Ora mi a mira entre e botin un bunita mantel for di Sinar y dos shen ciclo di plata y un bara di oro di un peso di cincuenta ciclo, mi a cudisha nan y a coge nan.” Acan no a rechasa su mal deseo. En bes di esey, el a horta e articulonan y a sconde nan den su tent. Jehova a saca Acan su mal echo na cla y, riba e mesun dia ey, nan a piedra Acan y su famia mata. (Jos. 7:11, 21, 24, 25) Mescos cu Acan, nos tur por cay den e trampa di golosidad. Ta pesey Bijbel ta bisa pa nos ‘warda nos mes di tur sorto di golosidad.’ (Luc. 12:15) Si de bes en cuando nos haya nos cu pensamentonan robes of ta cuminsa pensa riba cosnan inmoral, ta masha importante pa nos controla nos pensamentonan pa deseonan robes no hiba nos na pica.—Lesa Santiago 1:14, 15.
14. Kico nos mester haci si nos ripara cu nos tin inclinacion di ta orguyoso of golos?
14 Tanto orguyo como golosidad por hiba na desaster. Pesey, pa nos por sigui obedece e bos di Jehova, nos mester pensa riba e consecuencianan di e mal inclinacionnan ey. (Deu. 32:29) Den su Palabra, Jehova ta bisa nos kico ta corecto pa haci y kico ta e beneficionan di esey. Ademas, Jehova ta bisa nos kico ta e consecuencianan di mal conducta. Pesey, si orguyo of golosidad ta impulsa nos pa haci loke ta malo, ta bon pa nos pensa con esey lo afecta nos, nos sernan keri y nos relacion cu Jehova.
15. Kico nos por siña for di e ehempel di Hesus?
15 Jehova kier lo mihor pa nos. (Sal. 1:1-3) E ta duna nos e guia cu nos tin mester na e momento apropia. (Lesa Hebreonan 4:16.) Aunke Hesus tabata un homber perfecto, tur ora e tabata comunica cu Jehova. Constantemente e tabata haci oracion. Y Jehova, na su turno, a sosten’e y a gui’e na maneranan extraordinario. Jehova a manda su angelnan pa sirbi Hesus, el a duna Hesus su spirito santo y a guia Hesus na momento cu e tabata bay scoge e 12 apostelnan. Jehova a hasta papia for di cielo pa mustra cu su Yiu tabatin su apoyo y aprobacion. (Mat. 3:17; 17:5; Mar. 1:12, 13; Luc. 6:12, 13; Juan 12:28) Nos tambe mester haci oracion sincero y riba un base regular, manera Hesus tabata haci. (Sal. 62:7, 8; Heb. 5:7) Oracion ta yuda nos mantene un bon comunicacion cu Jehova y sigui biba na un manera cu ta duna honor na dje.
16. Con Jehova ta yuda nos obedece su bos?
16 Jehova su guia ta na alcance di tur hende cu kier siguie, pero e no ta obliga nos pa haci esey. Si nos kier sigui su guia, nos tin cu pidie su spirito santo y e lo duna nos esaki generosamente. (Lesa Lucas 11:10-13.) Pero ta masha importante pa nos ‘presta atencion na e manera cu nos ta scucha.’ (Luc. 8:18) Dicon? Pasobra nos lo ta hipocrita si nos ta pidi Jehova yuda nos vence un deseo inmoral y toch nos ta sigui wak pornografia of peliculanan inmoral. Pa Jehova yuda nos, nos mester percura pa nos ta den un ambiente of na un sitio caminda Jehova su spirito santo por obra, manera por ehempel na nos reunionnan di congregacion. Despues di a scucha e bos di Jehova na reunionnan di congregacion, hopi sirbidor di Jehova a ripara cu nan tabatin mal deseo. Pesey, di biaha nan a dal paso pa corigi e asunto y asina evita hopi dolor.—Sal. 73:12-17; 143:10.
17. Dicon ta peligroso pa nos depende riba nos mes?
17 Awor, kico nos por siña for di e ehempel di Rey David di Israel di antiguedad? Tempo cu e tabata confia completamente den Jehova, el a logra cosnan maraviyoso den su bida. Como hoben, el a vence e Filisteo gigante Goliat. Cu tempo, David a bira soldaat y tambe rey. Y su tarea tabata pa proteha e nacion di Israel y tuma decision pa nan. Pero ora David a cuminsa depende riba su mes, su curason a traicion’e y a pon’e comete un pica grave cu Betsabe. El a hasta laga mata Urias, e esposo di Betsabe. Pero ora el a haya coreccion di Jehova, humildemente el a admiti su eror y a drecha su relacion cu Jehova.—Sal. 51:4, 6, 10, 11.
18. Kico por yuda nos sigui obedece e bos di Jehova?
18 Bijbel ta siña nos na 1 Corintionan 10:12 cu nos no mester confia demasiado den nos mes. Y como cu nos no por ‘dirigi nos pasonan’, sea nos lo obedece e bos di Jehova of e bos di su Adversario. (Jer. 10:23) Pesey, ta masha importante pa sigui haci oracion constantemente, sigui guia di Dios su spirito santo y semper obedece e bos di Jehova.
PEDRO a yora amargamente despues cu el a nenga cu e conoce Hesus. Y maske e tabatin cu lucha pa fortalece su mes spiritualmente atrobe, Hesus tabata kier uz’e pa yuda e otro discipelnan. Pesey Hesus a bis’e: “Unabes bo arepenti, fortalece bo rumannan.” (Luc. 22:32, 54-62) Cu tempo, Pedro a bira un pilar di e congregacion cristian di prome siglo. (Gal. 2:9) Awe tambe nos por haya nos cu casonan similar: Un ruman homber cu un tempo tabata sirbi como anciano por bolbe asumi e responsabilidad ey y sinti e goso di por fortalece su rumannan den congregacion.
Algun cristian cu a perde nan privilegio di sirbi como superintendente talbes ta sinti cu nan a fracasa. Julio,* por ehempel, kende pa mas cu 20 aña tabata anciano na Sur America a bisa: “Mi a dedica gran parti di mi bida na prepara discurso, bishita mi rumannan y pastorea nan. Diripiente mi a perde tur e privilegionan aki y mi a keda cu un bashi enorme. Tabata un periodo hopi dificil.” Awe, Julio ta sirbi atrobe como anciano.
Discipel Santiago a skirbi: “Mi rumannan, alegra ora boso ta confronta varios prueba.” (Sant. 1:2) E tabata referi na pruebanan cu nos por haya nos cu ne debi na persecucion y nos imperfeccion. Santiago a papia di entre otro deseonan egoista y faboritismo. (Sant. 1:14; 2:1; 4:1, 2, 11) Y ora Jehova disciplina nos, esaki tambe por ta doloroso. Pero nos no mester laga e pruebanan aki pone nos perde nos goso.—Heb. 12:11.
Maske nos a perde un puesto di responsabilidad den congregacion, semper nos tin oportunidad di demostra con fuerte nos fe ta y cu nos ta stima Jehova. Ademas, nos por medita riba e motibonan pakico nos kier a sirbi den e puesto ey. Acaso tabata pa motibonan egoista? Of tabata pasobra nos ta stima Jehova y ta convenci cu e congregacion cristian ta di dje y cu nos mester trata su carnenan cu ternura? (Echo. 20:28-30) Rumannan cu un tempo tabata anciano y cu ta sigui sirbi Jehova fielmente ta duna prueba na tur persona, incluso Satanas, cu nan amor pa Jehova ta sincero.
Ora Rey David a haya disciplina debi na e picanan grave cu el a comete, el a acepta coreccion y a haya pordon. David a canta: “Bendiciona ta esun, kende su transgresion ta pordona, kende su pica ta tapa! Bendiciona ta e hende, kende su inikidad SEÑOR no ta tuma na cuenta, y den kende su spirito no tin engaño!” (Sal. 32:1, 2) E disciplina cu David a haya a hacie un mihor persona y sin duda un mihor wardador di e pueblo di Dios.
Den mayoria di caso, ruman hombernan cu bolbe cuminsa sirbi como anciano ta bira mihor wardador. Un anciano cu a pasa den e situacion ey a bisa: “Awor mi sa mihor con pa yuda e rumannan cu comete un eror.” Un otro anciano a bisa: “Awor mi ta balora mi privilegio di sirbi e rumannan mas.”
E salmista a skirbi cu Jehova ‘no ta sigui akusá nos ketu bai.’ (Sal. 103:9, BPK) Pues, nos no mester pensa cu nunca mas Jehova lo confia un persona cu comete un eror grave. Ricardo, kende a perde su privilegionan despues di a sirbi hopi aña como anciano, a bisa: “Mi a keda sumamente desapunta cu mi a faya. Pa hopi tempo, sintimentonan di inutilidad a stroba mi di bolbe sirbi como anciano. Mi tabatin miedo cu e rumannan lo no confia mi mas. Pero como cu mi ta gusta yuda hende, mi por a dirigi estudionan di Bijbel, anima e rumannan na Salon di Reino y traha hunto cu nan den sirbishi. Esey a kita mi temornan y awor mi ta sirbi atrobe como anciano.”
Rencor ta un otro sintimento cu por stroba un ruman homber di sirbi como anciano atrobe. Pesey, ta mucho mas mihor pa imita David, kende a huy di e Rey jaloers Saul. David a haya varios oportunidad pa tuma venganza contra Saul, toch e no a haci esey. (1 Sam. 24:4-7; 26:8-12) Ora Saul a muri den bataya, David a yora y a bisa cu tanto Saul como Saul su yiu Jonatan tabata hombernan “stima y amabel.” (2 Sam. 1:21-23) Pues, David no a carga rencor.
Si bo ta sinti cu bo a bira victima di un mal comprondemento of inhusticia, no laga rencor domina bo pensamentonan. William, kende a sirbi 30 aña como anciano na Gran Britania, a keda carga rencor contra algun anciano despues cu el a perde su privilegio. Kico a yuda William recobra su stabilidad spiritual? El a bisa: “E buki di Job a anima mi hopi. Si Jehova por a yuda Job drecha asunto cu su tres compañeronan, e por yuda ami tambe haci esey cu e ancianonan.”—Job 42:7-9.
Si bo a dicidi di stop di pastorea e tou di Dios, ta bon pa bo puntra bo mes ta dicon bo a tuma e decision ey. Tabata pa motibo di hopi problema personal? Of otro cosnan kisas a bira mas importante den bo bida? Of ta imperfeccion di bo rumannan a decepciona bo? Sea loke sea e motibo, corda cu tempo bo tabata anciano bo por a sirbi bo rumannan mas. Bo discursonan tabata fortalece nan, bo ehempel tabata anima nan y bo bishitanan di pastoreo tabata yuda nan soporta prueba. Y e trabounan cu bo tabata haci como un anciano fiel tabata alegra tanto Jehova su curason como di bo.—Prov. 27:11.
Jehova a yuda varios ruman homber haya nan goso bek y sinti e deseo di bolbe sirbi como anciano den congregacion. Si bo a dicidi di stop di sirbi como anciano den congregacion of a perde e privilegio ey, bo por “haci esfuerso pa bira un superintendente” atrobe. (1 Tim. 3:1) Pablo nunca “a stop di haci oracion” pa e rumannan na Colosas haya conocemento exacto di Dios su boluntad. Dicon? Pa nan ‘por a cana na un manera digno di Jehova a fin di agrad’e plenamente.’ (Col. 1:9, 10) Si bo a haya e privilegio di sirbi atrobe como anciano, pidi Jehova duna bo forsa, pasenshi y goso. Den e ultimo dianan aki, e pueblo di Dios mester di e sosten spiritual di wardadornan amoroso. Abo por fortalece bo rumannan? Bo ta dispuesto pa haci esey?
^ par. 3 A cambia algun nomber.
Esakinan ta preguntanan importante, specialmente pa esnan cu a perde nan casa stima den morto y cu ta anhela di casa cu ne atrobe ora e resucita den e mundo nobo. Un ruman homber cu a perde su casa a bisa: “No ta ami cu mi esposa a dicidi di termina nos matrimonio. Nos tabata desea di henter nos curason pa sigui sirbi Jehova hunto pa semper. Y ainda mi ta sinti asina.” Awor, personanan cu resucita por casa? Nos no sa.
Pa hopi aña, nos publicacionnan tabata duna di compronde cu (1) loke Hesus a bisa encuanto resureccion y casamento probablemente tabata referi na e resureccion terenal y (2) cu esnan cu resucita pa biba riba Tera lo no casa.* (Mat. 22:29, 30; Mar. 12:24, 25; Luc. 20:34-36) Nos no kier ta dogmatico, pero por ta posibel cu Hesus tabata referi na e resureccion celestial? Laga nos analisa loke Hesus a bisa.
Prome cu tur cos, laga nos wak bou di ki circunstancia Hesus a haci e declaracion aki tocante resureccion. (Lesa Lucas 20:27-33.) Hesus tabata papia cu e saduceonan, un grupo religioso cu no tabata kere den resureccion. Pa gara Hesus den trampa, nan a hacie un pregunta tocante resureccion y casamento di sua.* Hesus a contesta nan: “Hende di e mundo aki ta casa, ma esnan cu ta digno di gana bida den e mundo cu ta bin y den e resureccion for di morto no ta casa. De echo, nan no por muri mas tampoco, pasobra nan lo ta manera e angelnan, y nan lo ta yiu di Dios pasobra Dios lo resucita nan.”—Luc. 20:34-36.
Pero, dicon nos publicacionnan tabata bisa cu probablemente Hesus tabata papia di e resureccion terenal? E conclusion ey tabata basa principalmente riba dos argumento. E prome, como cu Hesus tabata papia cu e saduceonan, kendenan probablemente tabatin e resureccion terenal na mente, a parce logico cu Hesus su contesta tabatin di haber cu esey. E di dos, Hesus a termina su contesta referiendo na Abraham, Isaak y Jacob—patriarcanan fiel cu lo resucita pa biba aki riba Tera.—Luc. 20:37, 38.
No obstante, por ta posibel cu Hesus tabata papia di e resureccion celestial. Dicon nos ta bisa asina? Laga nos analisa dos frase importante di su contesta.
“Esnan cu ta digno di gana ... e resureccion for di morto.” E rumannan ungi cu keda fiel ta ser considera “digno di ricibi e Reino di Dios.” (2 Tes. 1:5, 11) A base di e rescate, nan ta ser declara husto, esta, digno pa biba pa semper. Pues, nan ta muri como personanan husto, liber di pica, den bista di Jehova. (Rom. 5:1, 18; 8:1) Bijbel ta yama e rumannan ungi “feliz y santo” y nan ta ser considera digno di ricibi un resureccion pa biba den cielo. (Rev. 20:5, 6) En cambio, entre e personanan cu resucita pa biba riba Tera tin hende “inhusto” tambe. (Echo. 24:15) Awor, nos por bisa cu e personanan ey ta “digno” di haya resureccion?
“Nan no por muri mas tampoco.” Hesus no a bisa cu “nan lo no muri mas.” Mas bien, Hesus a bisa: “Nan no por muri mas.” Rumannan ungi cu keda fiel te na morto lo ser resucita pa biba den cielo y ricibi inmortalidad, esta, bida cu lo no caba nunca y cu lo no ser destrui. (1 Cor. 15:53, 54) Pues, morto no tin ningun poder mas riba e personanan cu ricibi resureccion celestial.*
Awor, mirando loke nos a caba di analisa, na ki conclusion nos por yega? Wel, ta posibel cu Hesus tabata referi na e resureccion celestial ora el a papia di matrimonio y resureccion. Si ta asina, nos ta compronde tres cos tocante e personanan cu resucita pa biba den cielo: (1) Nan lo no casa, (2) nan no por muri y (3) den algun aspecto, nan ta manera e angelnan den cielo. Sinembargo, e conclusion aki ta lanta varios pregunta.
E prome, dicon Hesus a referi na e resureccion celestial ora el a contesta e saduceonan, kendenan probablemente tabatin e resureccion terenal na mente? Tene cuenta cu no ta tur biaha Hesus a contesta su enemigonan conforme loke nan tabatin na mente. Por ehempel, ora e Hudiunan a pidi Hesus un señal, el a bisa nan: “Basha e tempel aki abou, y den tres dia lo mi lant’e bek.” Probablemente, Hesus tabata sa cu nan tabata referi na e tempel literal, pero e tempel cu Hesus “tabata papia di dje tabata su curpa.” (Juan 2:18-21) Kisas Hesus no a haya cu tabata necesario pa contesta e saduceonan hipocrita ey, kendenan no tabata kere den resureccion ni den existencia di angel. (Prov. 23:9; Mat. 7:6; Echo. 23:8) Kisas Hesus tabata kier revela algun detaye interesante tocante e resureccion celestial ya cu esey lo a beneficia su discipelnan fiel, kendenan despues lo a ser resucita pa biba den cielo.
E di dos, dicon na final di Hesus su combersacion, el a referi na Abraham, Isaak y Jacob, kendenan lo ser resucita pa biba riba Tera? (Lesa Mateo 22:31, 32.) Ripara cu prome cu Hesus a menciona e patriarcanan fiel aki, el a uza e expresion “pa loke ta.” Esaki kisas ta indica cu Hesus tabata bay papia riba un otro topico, esta, di resureccion terenal. Hesus tabata sa cu e saduceonan tabata acepta loke Moises a skirbi, pesey el a cita loke Dios a bisa Moises den un mata na candela. Hesus tabata kier proba e saduceonan cu resureccion terenal tabata parti di Jehova su proposito y cu esaki lo cumpli sigur.—Exo. 3:1-6.
E di tres, si Hesus tabata referi na e resureccion celestial, esaki ta nifica cu hende cu resucita pa biba riba Tera por casa? E Palabra di Dios no ta duna un contesta specifico riba e pregunta ey. Si Hesus tabata papia di e resureccion celestial, nos no por conclui for di su palabranan cu esnan cu resucita pa biba riba Tera por casa of no.
Loke si nos sa ta cu e Palabra di Dios ta bisa cu morto ta pone fin na matrimonio. Pues, si un viudo of viuda dicidi di casa atrobe, e no mester sintie malo. Esey ta un decision personal, y ningun hende no mag di critica esnan cu ta busca compañerismo di un casa.—Rom. 7:2, 3; 1 Cor. 7:39.
Ta di compronde cu nos tin hopi pregunta tocante bida den e mundo nobo. Pero en bes di sinta specula tocante e posibel contestanan, ta mihor pa nos warda y mira kico lo pasa. Pero un cos si nos por ta sigur di dje: Tur hende cu obedece Jehova lo ta feliz, pasobra Jehova lo satisface tur nan deseo- y necesidadnan lo mihor posibel.—Sal. 145:16.
^ par. 4 Wak La Atalaya di 1 di juni 1987, pagina 30-31.
^ par. 5 Den tempo biblico, matrimonio di sua tabata algo normal. Si un homber muri sin laga yiu atras, su ruman homber por a casa cu su esposa cu a keda viuda. Di e manera ey, nan por a haya yiu y asina preserva nomber di e ruman homber cu a fayece.—Gen. 38:8; Deu. 25:5, 6.
^ par. 9 Hende cu ser resucita pa biba riba Tera por haya bida eterno y no inmortalidad. Pa un splicacion di e diferencia entre bida eterno y inmortalidad, wak Perspicacia para comprender las Escrituras, volumen 1, pagina 1229-1230.
FOR DI NOS ARCHIVO
“EUREKA!” E palabra aki ta nifica: “Mi a hay’e!” Hopi biaha bo tabata tende e palabra aki ora un minero haya oro. Esaki sigur tabata e caso durante e temporada di siglo 19 cu hopi hende tabata bay California, Merca, en busca di oro. Pero Charles Taze Russell y otro Studiantenan di Bijbel a haya algo mucho mas valioso cu oro: e berdad biblico. Y nan tabata ansioso pa comparti esaki cu otro hende.
Durante zomer di aña 1914, ya caba miyones di hende den ciudadnan grandi a wak e “Foto-Drama di Creacion”, un bunita obra di ocho ora cu e Asociacion Internacional di Studiantenan di Bijbel (I.B.S.A.) a produci. E drama aki—cu su peliculanan impresionante, slidesnan color bibo, naracion fascinante y bunita musica clasico—a hiba su publico riba un biahe den historia, for di creacion te na fin di Hesucristo su Reinado di Mil Aña.—Rev. 20:4.*
Pero kico di e hendenan cu tabata biba den pueblitonan y den cunucu? Pa haci sigur cu ningun hende cu ta biba den e areanan ey y cu ta en busca di e berdad no perde e “Foto-Drama”, I.B.S.A. a cuminsa presenta na augustus 1914 e “Drama Eureka”—un version sin pelicula di e “Foto-Drama.” E version aki tabata facil pa transporta. Tabatin tres version di e “Drama Eureka”, na varios idioma: “Eureka X”, cu a consisti di naracion y musica; “Eureka Y”, cu a consisti di grabacion di zonido y bunita slides na color y “Eureka pa Famia”, specialmente pa uza na cas, cu tabata consisti di algun naracion y cantica. Via I.B.S.A. mes hende por a cumpra tocadisco y algun ekipo di proyeccion barata.
Como cu e Studiantenan di Bijbel no tabatin mester di un projector pa pelicula of un pantaya grandi pa presenta e “Drama Eureka”, nan por a hiba e mensahe di Reino na hendenan cu tabata biba den cunucu tambe y asina alcansa teritorionan nobo. “Eureka X” tabata consisti di zonido so, pues nan por a present’e cualkier ora di dia. E projector pa slides cu nan tabata uza pa presenta “Eureka Y” no tabata traha cu coriente sino cu lampi di gas (na Ingles: carbide lamp). Un articulo den E Toren di Vigilancia Finlandes a bisa: “Nos por presenta e slidesnan casi tur caminda.” Y asina nan a haci tambe.
En bes di huur teaternan grandi, e Studiantenan di Bijbel tabata haci esfuerso pa haya luganan cu nan por a uza gratis, manera scol, sala di corte, stacion di trein y hasta cas priva pa presenta e “Drama Eureka.” Hopi di e presentacionnan a tuma luga den aire liber. Como pantaya, nan tabata uza un laken blanco grandi cu nan tabata colga na muraya di mangashina. Anthony Hambuch a bisa: “Pa hende por a disfruta di e programa, cunukeronan tabata traha un teater chikito den nan cunucu door di uza tronconnan poni den rij tras di otro pa hende sinta ariba.” Anthony Hambuch y su team, kendenan tabata presenta e “Drama Eureka”, tabata uza vehiculo di motor pa transporta nan ekipo, ekipahe y cosnan di kampeer y cushina.
E cantidad di hende cu tabata bin wak e “Drama Eureka” tabata varia. Tin biaha un par di hende tabata bin y tin biaha tabata cientos di hende. Na Merca, den un pueblito di 150 habitante, un total di 400 persona a asisti na e presentacionnan cu a tuma luga na un scol. Na otro luganan, algun hende a cana 8 kilometer, ida y buelta, pa bay wak e “Drama Eureka.” Na Suecia, Charlotte Ahlberg su bisiñanan, kendenan a reuni na Charlotte su casita, a keda echt impresiona ora nan a scucha e grabacionnan. Un 1.500 persona a bay wak un presentacion na un stad cu ta keda te den chocamata na Australia caminda tin hopi hende cu ta traha den mina. E Toren di Vigilancia (na Ingles) a informa cu na scolnan y universidadnan, ‘maestro- y studiantenan a keda encanta cu e imagennan, e musica y e bunita naracion.’ E “Drama Eureka” tabata popular hasta na luganan cu tabatin teater.
E “Drama Eureka” tabata un instrumento util den e “trabou di expansion di klasnan”, of congregacionnan. Con asina? E Studiantenan di Bijbel tabata manda oradornan na diferente area pa duna discurso y presenta e “Drama Eureka.” Y si tabatin suficiente hende interesa, nan tabata lanta congregacionnan nobo. Ta dificil pa calcula cuanto hende realmente a wak e “Drama Eureka.” Constantemente nan tabata uza e ekipo di e drama ey. Pero, na 1915 ta 14 di e 86 teamnan so tabata manda informe regularmente na sede mundial. Segun e informe di e aña ey, lastimamente e cifranan tabata incompleto. Ademas, el a indica cu mas cu un miyon hende a wak e drama y cu alrededor di 30.000 persona a pidi literatura biblico.
Kisas e “Drama Eureka” no a echt marca historia, pero, manera nos a compronde, miyones di hende—di Australia te Argentina, di Sur Africa te na e Islanan Britanico, na India y den Caribe—a wak e presentacion unico aki. Hopi di e hendenan aki a haya e berdad di Bijbel—cu ta mas valioso cu oro—y nan por a grita: “Eureka!”
^ par. 4 Wak “For di Nos Archivo—Un Pelicula Edificante di 100 Aña Bieu” den E Toren di Vigilancia di 15 di februari 2014, pagina 30-32.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***fg pp. 10-11 Kico Ta Dios Su Proposito pa Tera?***
Les 5
Kico Ta Dios Su Proposito pa Tera?
1. Dicon Dios a crea tera?
Jehova a duna hende e planeta Tera. Esey ta nos hogar. Pues, Dios no a crea e prome pareha humano, Adam cu Eva, pa biba den cielo; el a crea angel pa biba den cielo. (Job 38:4, 7) Mas bien, Jehova a pone e prome homber den un bunita paradijs cu tabata yama Eden. (Genesis 2:15-17) El a duna Adam y su futuro descendientenan e speransa di biba pa semper riba tera.—Lesa Salmo 37:29; 115:16.
Na principio, ta e hofi di Eden so tabata un paradijs. E prome pareha lo mester a yena tera cu nan descendientenan. Cu tempo, nan lo mester a domina tera completo y hacie un paradijs. (Genesis 1:28) Hamas tera lo ser destrui. Lo e keda como hende su luga di biba pa semper.—Lesa Salmo 104:5.
2. Dicon tera no ta un paradijs actualmente?
Debi cu Adam cu Eva a desobedece Dios, el a saca nan for di e hofi di Eden. Asina nan a perde Paradijs, y niun hende no a logra hay’e bek. Bijbel ta bisa: “Tera ta keda entrega den man di e malbadonan.”—Job 9:24.—Lesa Genesis 3:23, 24.
Acaso Jehova a faya cu su proposito original pa humanidad? No! E ta todopoderoso; e no por faya. (Isaias 45:18) Pronto lo e percura pa humanidad biba manera tabata su proposito. Lesa Salmo 37:11, 34.
3. Con Dios lo restaura Paradijs?
Tera lo bira un paradijs bou di e gobernacion di Hesus como Rey nombra di Dios. Den e bataya cu Bijbel ta yama Armagedon, bou di direccion di Hesus, e angelnan di Dios lo destrui tur hende cu ta opone Dios. Despues, Hesus lo mara Satanas pa 1.000 aña. E pueblo di Dios lo sobrevivi e destruccion pasobra Hesus lo guia nan y proteha nan. Nan lo haya bida eterno den Paradijs riba tera.—Lesa Revelacion 20:1-3; 21:3, 4.
4. Na ki tempo sufrimento lo caba?
Na ki tempo Dios lo pone fin na maldad riba tera? Hesus a duna un “señal” pa indica ki ora e fin ta cerca. E cosnan cu ta pasando actualmente ta forma un peliger pa existencia di humanidad y ta mustra cu nos ta bibando den “conclusion di e era aki.”—Lesa Mateo 24:3, 7-14, 21, 22.
Durante e periodo di 1.000 aña cu Hesus lo goberna tera for di cielo, e lo pone fin na tur sufrimento. (Isaias 9:6, 7; 11:9) Ademas di sirbi como Rey, Hesus lo sirbi tambe como Sumo Sacerdote y lo kita pica di hende cu ta stima Dios. Pues, Dios lo uza Hesus pa elimina maleza, biehes y morto.—Lesa Isaias 25:8; 33:24.
5. Ken lo bay biba den Paradijs?
Hende cu ta obedece Dios lo biba den Paradijs riba tera. (1 Juan 2:17) Hesus a instrui su siguidornan pa busca hende humilde y siña nan con nan por haya Dios su aprobacion. Awe, Jehova ta preparando miyones di hende pa biba den e binidero Paradijs. (Sofonias 2:3) Na Salon di Reino di Testigonan di Jehova, nan ta siña con nan por ta un mihor esposo y tata y un mihor esposa y mama. Mayornan y yiunan ta adora Dios hunto y ta siña con conocemento di Bijbel por yuda nan hiba un mihor bida.—Lesa Mikeas 4:1-4.
Pa mas informacion, wak capitulo 3 di e buki Kico Bijbel Ta Siña Realmente?
[Plachi na pagina 10]
[Plachi na pagina 11]
[Plachi na pagina 11]
Na Salon di Reino lo bo asocia cu hende cu ta stima Dios y cu kier siña con pa agrad’e
^ ***fg pp. 18-19 Con Bo Por Tin un Famia Feliz?***
Les 9
Con Bo Por Tin un Famia Feliz?
1. Dicon ta importante pa un pareha ta casa pa nan ta feliz?
E bon noticia ta bin di Jehova, e Dios feliz, cu kier pa tur famia ta feliz. (1 Timoteo 1:11) E ta esun cu a establece matrimonio. Un matrimonio legal ta esencial pa e felicidad di un famia, pasobra e ta duna tanto e pareha como e yiunan un sintimento di siguridad.
Con Dios ta mira matrimonio? E kier pa e union entre un homber y un muher ta algo permanente. Cristiannan tin cu cumpli cu e leynan local relaciona cu registracion di matrimonio. (Lucas 2:1, 4, 5) Jehova kier pa esposo y esposa ta fiel na otro. (Hebreonan 13:4) E ta odia divorcio. (Malakias 2:16) Pero e ta permiti un cristian divorcia y bolbe casa si su casa comete adulterio.—Lesa Mateo 19:3-6, 9.
2. Con esposo cu esposa mester trata otro?
Jehova a crea homber y muher di tal manera cu nan ta pas cu otro den matrimonio; pues cada un tin cu cumpli cu su papel. (Genesis 2:18) Como cabes di cas, e esposo ta esun principalmente responsabel pa percura pa e necesidadnan material di su famia y pa siña nan tocante Dios. Ademas, amor pa su esposa ta pone cu e mester ta dispuesto pa haci sacrificio. Esposo y esposa mester stima otro y respeta otro. Como cu nan ta imperfecto, nan mester siña pordona otro si nan kier pa nan matrimonio ta feliz.—Lesa Efesionan 4:31, 32; 5:22-25, 33; 1 Pedro 3:7.
3. Bo mester pone fin na un matrimonio cu no ta feliz?
Si bo tin problema den bo matrimonio, tanto abo como bo casa mester haci esfuerso pa trata otro cu amor. (1 Corintionan 13:4, 5) E Palabra di Dios no ta recomenda separacion como un manera pa soluciona problema cu sa presenta den matrimonio.—Lesa 1 Corintionan 7:10-13.
4. Muchanan, kico Dios ta desea pa boso?
Jehova kier pa boso ta feliz. Pesey, e ta duna boso e mihor conseho cu boso por haya pa boso por gosa di boso hubentud. Tambe e ta desea pa boso probecha di e sabiduria y experencia di boso mayornan. (Colosensenan 3:20) Ademas, Jehova kier pa boso sinti e goso di haci e boluntad di boso Creador y di su Yiu.—Lesa Eclesiastes 11:9–12:1; Mateo 19:13-15; 21:15, 16.
5. Mayornan, con boso yiunan por ta feliz?
Boso mester traha duro pa percura cuminda, cas y paña pa boso yiunan. (1 Timoteo 5:8) Pero pa nan por ta feliz, esey so no ta basta. Tambe boso tin cu siña nan stima Dios y imita su cualidadnan. (Efesionan 6:4) E ehempel cu boso ta pone den mustra amor pa Dios por tin un influencia profundo riba curason di boso yiunan. Ora boso instruccion ta basa riba e Palabra di Dios, esey por tin un efecto positivo riba boso yiunan.—Lesa Deuteronomio 6:4-7; Proverbionan 22:6.
Lo bay bon cu boso yiunan ora boso ta anima nan y elogia nan pa e cosnan bon cu nan ta haci. Tin biaha yiunan tin mester di coreccion y disciplina tambe. Asina, nan ta evita di haci cosnan cu por kita nan felicidad. (Proverbionan 22:15) Sinembargo, nunca disciplina mester ta demasiado severo of cruel.—Lesa Colosensenan 3:21.
Testigonan di Jehova a publica varios buki specialmente dirigi na mayornan y yiunan. Tur e bukinan aki ta basa riba Bijbel.—Lesa Salmo 19:7, 11.
Pa mas informacion, wak capitulo 14 di e buki Kico Bijbel Ta Siña Realmente?
[Plachi na pagina 18]
[Plachi na pagina 18]
[Plachi na pagina 19]
[Plachi na pagina 19]
^ ***w14 2/15 pp. 30-32 Un Pelicula Edificante di 100 Aña Bieu***
FOR DI NOS ARCHIVO
Un Pelicula Edificante di 100 Aña Bieu
Un persona cu a wak e “Foto-Drama” a remarca: ‘Ruman Russell a keda bibo-bibo den e pelicula!’
E AÑA aki ta haci net 100 aña cu testigonan di Jehova a presenta e “Foto-Drama di Creacion” pa prome biaha. Esaki ta un produccion cu a ser prepara specialmente pa yuda hende pone fe den Bijbel, e Palabra di Dios. Den un epoca cu e doctrina di evolucion, hopi critica riba Bijbel y duda a caba cu fe di hopi hende, e “Foto-Drama di Creacion” si a mustra cu Jehova ta e Creador.
Charles T. Russell, kende e tempo ey tabata dirigi e Studiantenan di Bijbel, constantemente tabata busca e manera mas mihor y mas rapido posibel pa plama e berdad di Bijbel. E tempo ey, e Studiantenan di Bijbel tabatin mas cu tres decada ta uza publicacion imprimi pa plama e berdad. Pero nan bista a cay riba un otro posibilidad: pelicula.
NAN A UZA PELICULA PA PREDICA E EVANGELIO
Den decada di 1890, industria cinematografico a cuminsa presenta pelicula den cua actornan no tabata papia. Na comienso di aña 1903, iglesia baptista a presenta un pelicula religioso den nan iglesia na New York. Pues na 1912, tempo cu Ruman Russell a cuminsa cu preparacion di e “Foto-Drama”, e industria cinematografico tabata den su fase inicial. Ruman Russell a realisa cu e sistema aki por a yuda plama e berdad di Bijbel na un manera cu nan lo no por a logra cu literatura so.
E produccion “Foto-Drama” tabatin un duracion di ocho ora, pero generalmente nan tabata present’e den cuater seccion. E produccion tabata consisti di, entre otro, grabacion di 96 discurso biblico cortico cu un orador bon conoci, kende tabatin un excelente stem, a nara. Hopi di e escenanan tabatin musica clasico. Rumannan habil tabata toca e grabacionnan di stem y musica riba tocadisco y tabata sincronisa esakinan cu e pelicula- y slidesnan di color; e pelicula- y slidesnan aki tabata presenta escenanan di varios relato biblico bon conoci.
Mayoria di e peliculanan y hopi di e slidesnan di glas tabata cumpra na studionan comercial. Artistanan profesional di Filadelfia, New York, Paris y London a pinta e escenanan pa e slidesnan di glas y pa e peliculanan. Algun team di e Departamento di Arte na Betel tambe tabata pinta varios cos pa e Foto-Drama; hopi biaha, nan tabata pinta escenanan pa e slidesnan nobo pa reemplasa esnan cu a kibra. Fuera di e peliculanan cumpra, nan tabatin grabacion di miembronan di e famia di Betel cu nan a filma na Yonkers, New York. E rumannan aki a hunga rol di varios personahe biblico, manera Abraham, Isaak y e angel cu a preveni Abraham di sacrifica su yiu homber.—Gen. 22:9-12.
Un compañero di trabou di Ruman Russell a bisa prensa cu e medio aki ‘lo por pone miles di hende haya interes den e Scritura, mas cu cualkier otro cos cu a ser haci den pasado pa plama mensahe religioso.’ Con miembronan di clero a reacciona? Nan a apoya e sistema nobo aki pa alcansa e tantisimo hendenan cu tabatin hamber spiritual? Al contrario, lidernan di cristiandad en general a rechasa e “Foto-Drama” y algun a hasta uza astucia y trikinan baho pa stroba hende di wak e produccion aki. Por ehempel, tabatin un biaha cu un lider di cristiandad a laga corta coriente di e luga caminda nan tabata bay presenta e “Foto-Drama.”
A pesar di esey, hopi hende tabata bin e teaternan pa wak e “Foto-Drama”, cu tabata gratis. Na Merca so, e rumannan tabata pasa e “Foto-Drama” na casi 80 stad tur dia. Hopi hende a keda hopi impresiona ora cu pa prome biaha nan a mira un pelicula den cua actornan ta papia. Danki na e tecnologia, den un rato di ora nan por a mira sucesonan cu ta tuma luga durante un lapso di tempo; nan por a mira por ehempel con un puyito ta sali for di un webo of con un flor ta habri. Ademas, e escenanan cu tabatin di haber cu cosnan cientifico a resalta e sabiduria impresionante di Jehova. Y manera nos a menciona na comienso di e articulo aki, ora cu un persona a mira Ruman Russell riba pantaya ta introduci e “Foto-Drama”, el a haya cu ‘Ruman Russell a keda bibo-bibo den e pelicula.’
UN LOGRO IMPORTANTE DEN EDUCACION BIBLICO
Tim Dirks, un autor y historiador riba tereno di trahamento di pelicula, a describi e “Foto-Drama” como ‘e prome produccion cinematografico cu a sincronisa pelicula- y slidesnan di color cu stem cu a haci un gran impresion.’ E peliculanan cu a ser produci prome cu e “Foto-Drama” tambe a haci uzo di algun di e tecnicanan aki pero nunca prome a combina nan tur den un solo produccion, y sigur no den un produccion basa riba Bijbel. Y niun di e peliculanan ey no a haya mas acogida cu e “Foto-Drama.” Den e prome aña so, un total di mas of menos nuebe miyon hende, na Norte America, Europa, Australia y Nueva Zelandia, a wak e “Foto-Drama”!
E prome presentacion di e “Foto-Drama” a tuma luga na New York, dia 11 di januari 1914. Shete luna despues, mundo a ser asota pa e desaster cu despues nan a yama e Prome Guera Mundial. Pero a pesar di esey, rond mundo, multitud di hende tabata sigui bin hunto pa wak e “Foto-Drama.” E imagennan bibo di e bendicionnan cu e Reino lo trece pa humanidad den futuro tabata un gran consuelo pa nan. No tin duda, pa e aña 1914, e “Foto-Drama” tabata den tur sentido un produccion realmente unico!
[Cuadro na pagina 32]
aña 1914 tabata yegando cerca, A.S.I.B. (Asociacion Internacional di Studiantenan di Bijbel) tabata haci tur loke nan tabata por pa predica rond mundo. Ta cu e meta ey, nan a produci e “Foto-Drama di Creacion.” Esey a rekeri hopi tempo, esfuerso y recurso
[Comentario na pagina 32]
“E ta duna un bista completo: For di creacion di e streanan te na e glorioso culminacion di Cristo su Reinado di Mil Aña.”—F. Stuart Barnes, kende tabatin 14 aña di edad na 1914
[Plachi na pagina 32]
Den e tempo stipula, rumannan experto a coordina e presentacion cu a consisti di un sinta di pelicula di 3,2 kilometer largo, 26 grabacion pa tocadisco y un 500 slides di glas
[Plachi na pagina 31]
Ruman muhernan di e congregacionnan local a parti miyones di pamfleta cu a contene imagennan di e “Foto-Drama”
Esnan cu a asisti na e evento a ricibi tambe un borstspeld cu e palabra “pax” (paz) y un pintura di e hoben Hesus riba dje. E borstspeld aki a recorda esun cu tabatin esaki na su paña cu e mester ta un “yiu di paz”
[Plachi na pagina 31]
E prome presentacion di e “Foto-Drama” a tuma luga dia 11 di januari 1914, den e bunita teater aki na New York. E tempo ey, e teater tabata propiedad di e Asociacion Internacional di Studiantenan di Bijbel
[Plachi na pagina 32]
Den henter Norte America, e rumannan a uza binti copia di e “Foto-Drama”


c: text/html

text:
- Konferensha di SOAB i ISACA Curaçao Chapter un gran suseso – Kompleksidat den IT brench mester wòrdu ataka huntu »
- Adrian Santhony MARTHA, alias “Venenu” òf “Poison” detene. »
- Tur kos ta kla pa e di 31 edishon di ‘My Guardian Group Walk & Run 2014′ »
- Detenshon relashoná ku ladronisia. »
- Outo kimá na Noord Zapateer. »
- Centro Dominguito ta sigui na promé lugá den KAYA 6 »
- Aksidente di tráfiko ku herido. »
- Kòrsou a pèrdè 4-0 kontra Colombia i klasifiká pa e rònt, komo mihó pèrdèdó »
- Detenshon relashoná ku intento di asesinato. »
- Skema di FUTSAL i VOLIBOL Eskolar »
Konferensha di SOAB i ISACA Curaçao Chapter un gran suseso - Kompleksidat den IT brench mester wòrdu ataka huntu
Adrian Santhony MARTHA, alias “Venenu” òf “Poison” detene.
Tur kos ta kla pa e di 31 edishon di 'My Guardian Group Walk & Run 2014'
Detenshon relashoná ku ladronisia.
Outo kimá na Noord Zapateer.
Centro Dominguito ta sigui na promé lugá den KAYA 6
Aksidente di tráfiko ku herido.
Kòrsou a pèrdè 4-0 kontra Colombia i klasifiká pa e rònt, komo mihó pèrdèdó
Detenshon relashoná ku intento di asesinato.
Skema di FUTSAL i VOLIBOL Eskolar

robotstxt: allowed

filter: keep


text:
BENNY NISBET PPA
Ta keda vision di PPA pa desaroyo di San Nicolas…esaki combina cu duna e vision di PPA ‘San Nicolas, Our Caribbean Town’ e contenido real .
A keda hopi cla cu e actual gobierno di pais Aruba gabinete Mike Eman nunca tabatatin un vision economico pa e futuro di San Nicolas y consecuentemente un parti substancial di San Nicolas.
Dentro di e discussion cu tin encuanto e futuro di Aruba, di San Nicolas e vecindario, partido PPA ta e unico partido tan leeuw cu nos por a tuma nota ultimo lunanan cu tin un vision incluyende e tereno Industrial y e haf di San Nicolas. Nos vision no ta basa riba muda departamento di gobierno pa San Nicolas pero riba un industria cu por bira un pilar economico.
PPA ta di opinion cu e sigiente gobierno lo mester dedica atencion pa mira si lo por habri e Refineria combina cu un inversion substancial pa ‘upgrading’ di esaki. Si resulta cu e Refineria lo no por habri anto mester bai over inmediatamente pa ‘desmantela’ e refineria aki. Esaki lo por duna trabao pa entre 1 anay mei pa 2 ana. Na mes momento lo mester hasi e tereno limpi tanto riba djele como bao di djele. Mientras cu tur esaki ta tumando lugar , varios desaroyo lo mester tuma lugar pareeuw:
A. E Tereno y e haf lo mester regresa den man di pueblo di Aruba.
B. Lo mester designa un parti for di unda San Nicolas lo por crece bai pa e haf.
C. Lo mester designa un area destina pa e.o. Shipbuilding Industry y Shipservices y un Compania di Staal lo por funciona.
D. Lo keda sostene e asina jama Transshipment y bunkering cu VALERO ta ejecutando.
E. Lo larga hasi un estudio pa usa e haf di San Nicolas tambe como un Containerhaven, especialmente mirando e hecho cu e ‘post panama vessels’ No por drenta actualmente Ni den haf di Oranjestad, Ni Barcadera pero si San Nicolas;
Post Panama Vessels (10/11 meter) mientras cu e Post Panama Vessels ta 16 meter hundo.
Motibunan cu PPA a scoge SHIPBUILDING INDUSTRY Y SHIPSERVICES ta e.o. cu e Industria aki lo por usa un 80 pa 85 % di e x trahadornan di e Refineria y ta paga miho salarionan cu actualmente ta disponibel aki na Aruba awor cu e Refineria a sera su portanan.
Hulanda como parti di Reino Hulandes ta reconoci den mundo como un pais cu un experiencia den construccion di Barco y mester por guia y conseha Aruba pa nos logra esaki. Esaki a base di Statuut pero tambe interes pa cu e sector aki. Na ana 2012 un compania Hulandes (Damens) a bishita Puerto Rico cu e vision pa construi un Shipyard(Industria), cual despues di cierto ana lo por worde pasa pa Puerto Rico. PPA ta puntra su mes pakiko cu intermediacion di gobierno Hulandes un ‘deal’ asina lo no por ta na su lugar pa Aruba ?? Mientras cu Damen Shipyard ta purba drenta Puerto Rico, ja Damen Shipyard ta activo den e region aki na Cartagena Colombia, Cuba, Sto Domingo etc. Si tur e sitionan aki un desaroyo asina tabata posibel ….pakiko na San Nicolas Aruba unda e haf ta un haf natural y e haf por sirbi hasta e Post Panama Vessels y nos professionalnan lo por worde prepara pa e tarea aki. Pakiko un ‘joint venture’ asina entre Damens of un otro compania Hulandes y Aruba lo No por ta posibel ?
PPA ta considera e opcion di Shipbuilding & Shipservices un opcion cu ta vale la pena pa un gobierno nobo analisa, studia etc…..y ta dispuesto pa guia e proceso aki pa hasciele bira un realidad pa nos pueblo di Aruba y generacionan cu lo sigui nos. Pa logra un alternativa asina pais Aruba lo mester tin un Ministro realmente encarga cu nos Economia y no manera nos actual minister cu a resulta di ta mas encarga cu asuntonan social y cultura cu nos Economia. Ministerio di Asuntonan Economico lo mester worde restructura y duna e instrumentonan y departamentonan pa un Ministro di Economia Arubano realmente lo por funciona como tal !.


text:
2011
2011 ta un aña komun ku a kuminsa riba un djasabra riba e kalender Gregoriano. E ta a aña aktual anto e di 11 aña den e siglo 21.
A sosode[editá | edit source]
Yanüari
- 9 di Yanüari - Sudan Sur ta tene un referendum pa bira independiente.
- 14 Yanüari - Protestanan na Tunisia ta kousa ku presidente Ben Ali ta baha.
Febrüari
- 11 di Febrüari - Presidente di Egypto Hosni Mubarak ta resigna despues di protestanan den su pais. Kontrol di Egypto ta keda na e militarnan te ora tene un elekshon nobo.
Mart
- 11 di Mart - Un terremoto di 9.1 riba eskalo richter ta dal Japon, e terremoto i tsunami ku e la kousa ta mata aproksimadamente 15.000 hende.
- 17 di Mart - Nashonan Uni ta vota pa krea un zona liber di buelo ariba di Libia
- 19 di Mart - Intervenshon militar ta kuminsa na Libia, Avionan di guera franses ta hasi buelo riba e pais.
Aprel
- 19 di Aprel - 2 bíon hende ront mundu ta wak e boda di Principe William, Duke di Cambridge anto Catherine Middleton na Westminster Abbey na London
Mei
- 1 di Mei - Presidente di merka Barrack Obama ta anunsia morto di Osama bin Laden, e fundadó i lider di Al-Quaeda.
Yüni
Yüli
- 9 di Yüli - Sur Sudan ta bira independiente.
- 21 di Yüli - E shuttel di espacio Atlantis ta baha bek na tera despues di a kumli su delaster buelo.
- 22 di Yüli - Por lo menos 76 hende ta muri na e atakenan terrorista na Norwega despues di e bombardamentu na Regjeringskvartalet na Oslo i e tiramentu den e kampamentu na e isla di Utøya.
Ougùstùs
Sèptèmber
Oktober
Novèmber
Desèmber
A nase[editá | edit source]
Yanüari
Febrüari
Mart
Aprel
Mei
Yüni
Yüli
Ougùstùs
Sèptèmber
Oktober
Novèmber
Desèmber
A Fayese[editá | edit source]
Yanüari
Febrüari
Mart
Aprel
Mei
Yüni
Yüli
Ougùstùs
Sèptèmber
Oktober
Novèmber
Desèmber